Asier Lafuente: “Kritikagarria ahobizi kokatu eta belarriprest jokatzea da” | Jalgi hadi plazara\nHasiera » Euskara » Asier Lafuente: “Kritikagarria ahobizi kokatu eta belarriprest jokatzea da”\nEzkerretik eskuinera: Asier Lafuente, Ainhoa Arbaiza eta Maiteder Sasieta, 75 ordu euskaraz ekimeneko bultzatzaileak. Argazkia: 75 ordu euskaraz ekimena.\nAsier Lafuente Agurainen egin zuten “75 ordu euskaraz” ekimeneko bultzatzaileetako bat izan zen. Euskaraldian Arabako Lautadako koordinatzailea da eta ahobizi moduan ari da parte hartzen.\nZergatik erabaki duzu Euskaraldian parte hartzea?\nModu kolektiboan antolatutako ekimena da eta ohiturak aldatzeko aukera ematen digu. Euskaraz bizi nahi dugunok parte hartu behar dugula iruditzen zait, eta euskaraz bizitzeko konbentzimendua baldin badugu, ahobizi rolean, hau da, gizarteko arau sozialaren urratzaile lanetan. Ariketa soziala izanda, errazagoa egingo zait urraketa eta baliatuko dut ahobiziaren bi arauak betetzeko: euskaraz ulertzen duten guztiekin beti euskaraz egitea; eta lehenengo hitza beti euskaraz izatea, eta ulertzen duten bitartean euskaraz jarraitzea.\nIkusgaitasuna eta babesa, parte-hartzaile askok aipatu dituzten kontzeptuak dira.\nGu Aguraingo “superahobizitik” gatoz. Lutxo Egiaren erara egin genuen orduan. Txapa erabili ala ez hausnartu genuen eta erabaki genuen txaparik onena lehenengo hitza euskaraz egitea zela. Orain, hamabigarren egunean txapa kenduko dugu eta nola identifikatuko gara? Gure jarrerekin identifikatuko gara, argi dago. Hala ere, ikusten dugu jendeari ariketa askoz egingarriagoa egiten zaiola txaparekin. Ni gustura nabil txaparekin: babesa ematen dit, gogorarazten dit zertan ari garen eta besteak identifikatzen laguntzen dit.\n1.500 herritarrek eman dute izena Arabako Lautadan. Jende asko. Aguraingo aurreko ekimeneko zifrak eta oraingoak ere alderatu dituzue eta orain dezentez gehiago. Kopurua handiak alde onak eta txarrak al dauzka? Herritarrek ba ote dakite zertarako eman duten izena?\nKezka badugu. Ahobizi rolaren bi arauak bete behar dira eta badakigu zein zailtasun daukan, inguru honetan egoera soziolinguistikoak zailagoa ipintzen digu, baita belarriprest aktiboari ere.\nAhalegin handia egin dugu jendea tailerretara erakartzeko, 30 tailer antolatu ditugu eta ia 350 lagun pasa dira. Saiatu gara aurreiritzia ahultzen: euskaraz hitz egiten badakit eta orduan ahobizi naiz. Ez da hain sinplea. Bi konpromiso bete behar dira, eta hori ulertzen dutenean kokatzen dira belarriprest bezala. Ahalegin handia egin dugu, formazioaren bidez, bakoitza bere egoeraren edo mailaren arabera rol batean edo bestean kokatzeko, konbentzimendu osoarekin ahobizi izateko. Internetez seguru ahobizi rola aukeratu dutela batzuek eta gero belarriprest moduan jokatuko dute. Denborarekin joango gara fintzen, lehenengoan normala da. Euskaraldia hasi baino lehen batzuk etorri ziren konturatu zirelako zer den ahobizi izatea eta rola aldatzea nahi zuten. Seinale ona da, lehenengo irakurketa sinpletik sakontzen ari dira. Batzuk hamaika egun hauetan konturatuko dira. Hurrengo Euskaraldirako hobeto kokatuta daude.\nAhobizi izan daitezkeen kargu politikoek ere belarriprest aukeratu dezakete?\nTailerrak ematen aritu naizenean eta kalean mahaiak ipini ditugunean nik herritarrak ez nituen epaitzen rol bat edo beste aukeratzen zutenean, ezta herritarrentzat erreferentzia izan zitekeenak belarriprest aukeratuta ere. Euskaraldiaren oinarria norbanakoak dira eta oso egoera desberdinak, esperientzia desberdinak, dauzkate euskararekin edo gogo eta ohitura desberdinak.\nPolitikariek, kargudunek, eredugarriak izan behar dute eta gehiago eska diezaiekegu, baina herritarrak norbanako gisa epaitu ez ditudan bezala kasu honetan berdin egingo nuke kargudunekin. Hurrengo urtean desberdina izango da. Entitateen urtea izango da eta bai entitateek eta baita karguek ere busti beharko dute.\nEz al da atzerapausoa? Batzuen kasuan rol bat edo beste aukeratzeak hizkuntza ohiturak aldatzen ahaleginik ez egitea esan nahi du.\nEuskaldun aktiboaren rola betetzen duen herritarrak belarriprest hartzea epai genezake, ahobizi beharko luke, urratzaile, baina bakoitzak baloratu behar du bere egoera. Arazo bat izan zitekeen masiboki jendea belarriprest kokatzea, baina ez da hala gertatu. Gehiengoa, gehiengo gehiegi esango nuke nik, ahobizi kokatu da. Lautadan bestela gertatu da, baina esan dizut tailerren bidez-eta asko landu dugula gaia: %60 ahobizi da eta %40 belarriprest. Portzentaje horrekin pozik gaude.\nKritikagarria ahobizi kokatu eta gero belarriprest jokatzea da. Oso koherente izan behar da norbere buruarekin.\nAgurainen erakundeen laguntzarik gabe egin zenuten “75 ordu euskaraz” ekimena. Orain elkarlanean aritu zarete. Zer moduzko esperientzia izan da?\nNazio mailako ekimena zela adierazi zenean gu estutu egin ginen zeren Agurainen ez geneukan udalarekin harreman ona. Lautadaren ezaugarriak kontuan hartuta eskualdea hartzea erabaki genuen eta elkarlana bideratzeko prozesua luzea eta gorabeheratsua izan zen, uste genuelako instituzioek badaukatela misio berezi bat, finantzazioa alegia. Erdia finantzatu dute eta beste erdia autogestionatuta egin dugu. Esan dezakegu Lautadan baldintza onetan antolatu dugula Euskaraldia. Pozik gaude elkarlanarekin.\nAurtengoa oso erraza izan da instituzioentzat, zama norbanakoen gainean jarri da. Saiatu gara hurrengo urtera begira erakundeak estutzen, azaltzen 2019a haien urtea dela.


Gaza. Noticias de Gipuzkoa\nKarmele Jaio - Viernes, 18 de Mayo de 2018 - Actualizado a las 10:02h\nZer egin haserrearekin? Non gorde? Zer egin zauriaren gainean botatako ozpinak eragindako erreminarekin? Zer egin anai-arreba-ahizpa-neba-seme-alaba-aita edo ama hil dioten bati sabelean piztu zaion sumendiarekin? Lasai egoteko esan? Mesedez, indarkeriarik ez erabiltzeko esan? Nola egiten da hori? Suak sua eragiten du, indarkeriak indarkeria. Hor Historiak hainbeste aldiz erakutsi diguna, eta hala ere, gorrotoa baino ezagutu ez duten gazteei, haurrak zirenetik heriotza gertutik ikusi dutenei indarkeriarik ez erabiltzeko deia egitearekin nahikoa dela uste dute batzuek. Zortzi, hamar, hamabi urteko haurrak ikusten ditut argazki batean Israelgo armadak hildako gazte baten gorpuaren inguruan. Haien begiradak ez dira zortzi, hamar, hamabi urteko haurrenak, haien begiradek "No future" esaten dute;haien begiradek "Heriotza" esaten dute;haien begiradek mendekua bilatuko dute hemendik urte batzuetara. Indarkeriak indarkeria dakar. Suak sua.\nMendebaldeko haur gehienentzat heriotza zerbait abstraktua den bitartean, Gazako umeentzat fisikoa da. Eta behin heriotza hain gertutik ikusi eta sentituta, heriotzari beldurra galtzeko bidean sar-tzen dira. Bizitzak ez du askorik balio han. Txikitatik ikasten dute.\nAstelehenean hirurogei palestinar hil zituen tiroz Israelgo armadak protesta egin zutelako. Beste 2.500 inguru zauritu zituen, haietako askori hanketan tiro eginez. Israelgo Kanpo Ministerioko ordezkariari kazetari batek galdetu dio ea zergatik egin zieten tiro eta honek erantzun zion ez daukatelako leku nahikorik denak kartzelara sartzeko. Zaila da, bai, hainbeste urtez enkistatua dagoen korapiloa askatzea, baina argi dago Israelgo armadak egindako eraso bakoitzarekin eragiten duen minak nonbaiten egin behar duela eztanda, zaila dela nonbaiten gordetzen. Hori ere ez da kartzela batean kabitzen.


Sukaldaritza garbia, elikagai seguruak | Consumer\nSukaldaritza garbia, elikagai seguruak\nSukalde bat segurua da harraska eta gainak bezalako guneak garbitu eta desinfektatzen direnean, baita etxetresna elektrikoetako hormak, tiraderak edo heldulekuak ere\nIntoxikazioak saihesteko, maiz garbitu eta desinfektatzea\nGarbitu gainazalak elikagaiak prestatu aurretik. Neurri hori beharrezkoa da, batez ere, haragia, oilaskoa, arraina edo barazkiak manipulatzen badira.\nOntzi-garbigailuak eraginkorrak dira platerak, tresnak eta ebakitzeko taulak desinfektatzeko.\nSukaldeko trapuak toki ezin hobea dira bakterioak ugaltzeko, horregatik garbitu eta aldatu behar izaten dira maiz. Ez dira harraskan utzi behar, heze gera ez daitezen.\nTxigorgailuak eta beste etxetresna elektriko txiki batzuk errepasatu. Gailu horiek erabiltzeak, batzuetan, ez du berez garbitzen. Garbitu egin behar dira zikinkeriarik ez metatzeko, eta, beraz, patogenoak sortzeko arriskua.\nTiraderak garbitu eta antolatu. Biltegiratzeko guneak hustu, garbitu eta desinfektatu egin behar dira, seguruagoa izan dadin.\nTresna edo aparatu batzuk ez dira asteetan erabiltzen; horregatik, gorde aurretik ondo garbitu behar dira, eta ez itxaron hurrengo erabileraren zain, zikinkeria metatu baitaiteke.\nBeste tresna batzuk, parrillak adibidez, errazago garbitzen dira, erabilera bakoitzaren ondoren egiten bada.\nSaihestu beharreko sukaldeko akatsak\nBatzuetan, sukaldean akats hutsak egiteak ondorio larriak izan ditzake osasunean. Elikadura-segurtasunean, printzipioz akats txikitzat har daitekeena, zerbait larria bihur daiteke. Hauek dira ohikoenak:\nProbatu elikagaiak egoera onean dauden egiaztatzeko. Bakterio patogenoak badauzka, dastatu, nahiz eta zati txiki bat izan, gaixotasuna eragin dezake. Hobe da elikagaiak baztertzea eta biltegiratze-denborak egiaztatzea.\nHaragi egosia haragi gordinarekin nahastu. Haragi gordinaren germenak egosita gera daitezke. Plater bakoitzerako plater desberdinak erabili behar dira. Arau bera aplikatu behar zaie beste elikagai batzuei, hala nola oilategiko hegaztiei eta itsaskiei.\nElikagaiak giro-tenperaturan desizoztu. Bakterio patogenoak azkar biderkatu daitezke giro-tenperaturan. Elikagaiak hozkailuan desizoztu behar dira, hobeto.\nOkela, hegaztiak, itsaskiak edo arrautzak behar ez bezala egostea. Elikagaiek egosketa-tenperatura hain altuak izan behar dituzte, bakterio patogenoak (65ºc-tik gora) kentzeko.\ndesinfekzio higiene-eu patógenos-eu sukaldea


EBZ gehiago egiteko prest dago inflazioaren aurreikuspenak ahultzen badira, Draghik esan die europarlamentariei - EU Reporter\nEBko ekonomia erresistentzia erakusten ari da kanpoko egoeren aurrean, baina Europako Banku Zentralaren martxoko inflazio aurreikuspena oso positiboa izan dela onartu du Mario Draghi EBZko presidenteak europarlamentariei ostegunean (azaroak 12). Ekonomia eta Moneta Gaietarako Batzordearekin ohiko "diru elkarrizketa" bilera honetan Euroguneko ikuspegi ekonomikoa eta EBZk doikuntza makroekonomikoko programetan izan zuten zeregina aztertu zen.\nGehiago egiteko prest\nInflazioaren aurreikuspenak ahultzen badira, Bankia prest dago mila kilometro egiteko, errepikatu du Draghi-k. "Epe ertaineko prezioen egonkortasun helburua arriskuan dagoela ondorioztatuko bagenu, gure agintaldian eskuragarri dauden tresna guztiak erabiliko genituzke diru egokitzapen maila egokia mantentzen dela ziurtatzeko", esan zuen. Bankuaren aktiboak erosteko programa 2016ko irailetik haratago luza daitekeela ere iradoki zuen, eta "beharrezkoa izanez gero programaren eragina indartzeko beste tresna batzuk ere aktiba daitezkeela". Bankuak moneta politikarako egokitzeen beharra aztertuko du berriro abenduan, gaineratu du.\n'Irlandako banku krisia etxekoa zen'\nBrian Hayes (PPE), eta Matt Carthy (GUE) eurodiputatu irlandarrek EBZren doikuntza makroekonomikoko programetan izandako zereginari buruzko kritikak errepikatu zituzten, Jean-Claude Trichet presidente ohiak "Irlandako gobernua erreskate programa berri batera behartu zuela mehatxatuz Michael Noonan finantza ministroak Bankuak bestela Larrialdietarako Likidezia laguntza (ELA) moztuko zuela ". Marian Harkinek (ALDE) Draghiri bankuen finantzazioaren eta zor subiranoaren arteko loturak apurtzeko eskatu zion eta zama banatzeko modu justuagoa eskatu zuen, "Irlandako neurriak beste herrialde batzuetakoak baino mingarriagoak izan baitziren".\nDraghik erantzun du EBZk beti egin duela lan bere agintaldiaren barruan eta bankuei larrialdiko likidezia emateko erabakiak "lotura estua izan dutela doiketa makroekonomikoko programen arrakastarekin, batez ere finantza sektorearen sendotasuna horren mende zegoenean".\nEBZk Irlandari "xantaia" egin ziola dioen erreklamazioak baztertuta, Draghi jaunak bankuko krisia "etxekoa" dela esan du. Kargaren banaketa nabarmena lortu dela adierazi du, inbertitzaile pribatuek 43 mila milioi euroko galerak izan dituztelako. Aitzitik, eta Irlandako agintariek hartzekodun nagusiekin kuotak ez kargatzeko erabakiak testuinguruan jarriz, ekintza bide horretatik lortutako etekinak ez lirateke 4 milioi euro baino gehiago lortuko 2010ean edo 2 milioi euro 2011n.\nIrlandako Parlamentuak banku krisiari buruzko ikerketa batzordean parte hartu ez zuela-eta egindako kritiken aurka, Draghik esan zuen Europako Parlamentuari erantzuten diola, ez parlamentu nazionalei.\nEztabaidaren bigarren zatian, EBZren diru-politikako neurrien ondorioz sortutako interes-tasa baxuei buruz galdetu zitzaion, eta Arrisku Sistemikoko Europako Batzordeko (ESRB) presidentearen paperean erantzun zuen Draghik. "Interes-tasa baxuegiak" direla esan zuen. denbora luzean ez dira onak bankuentzat, aseguruetarako eta pentsio konpainientzat. Baina hori esanda, gure agintzea ez da enpresa horiek errentagarri bihurtzea, baizik eta prezioen egonkortasuneko helburuak lortzea. Gure kritikarik ere ez du iradokitzen interes tasak handitu beharko genituzkeenik. gaur, baina balizko arriskuak kontrolatuko ditugu ".\nHitzaldia, Mario Draghi EBZko presidentea\nGai erlazionatuak:EBZkezaugarrifull-imageberretsierrepikatu du Draghik


GEBren dokumentazio zentroko artikulu nabarmenak: Bullying-aren analisia, Startup-ak eta APP-ak: gazteen egiteko modu berria, garapen integralerako heziketa emozionala bigarren hezkuntzan - Gazteriaren Euskal Behatokia\nGEBren dokumentazio zentroko artikulu nabarmenak: Bullying-aren analisia, Startup-ak eta APP-ak: gazteen egiteko modu berria, garapen integralerako heziketa emozionala bigarren hezkuntzan\nMÉNDEZ, Inmaculada eta Fuensanta CEREZO RAMÍREZ. Bullying-a: gizartea eta osasuna arriskuan jartzen duten jokabideen analisia . INFAD, 2010, 257-265. ISSN 0214-9877\nEgindako ikerketek erakusten dute ikasleen arteko bizikidetza arazo larria bilakatzen ari dela hezkuntza-sisteman; izan ere, Espainiako datuak nazioarteko batez bestekotik gora daude, Ekonomiako Lankidetza eta Garapenerako Erakunderen (OCDE) Irakaskuntzari eta Ikaskuntzari buruzko Nazioarteko Ikerlanak (ingelesez TALIS, Teaching and Learning Internacional Survey) berriki (2009) argitara eman dituen datuen arabera. Irakasleek askotariko jokabide asaldatzaileei egin behar diete aurre, hala nola ahozko erasoak zein eraso fisikoak, bandalismoa, mendekotasuna eragiten duten substantzien kontsumoa, etab.\nHorri guztiari eta Drogei buruzko Plan Nazionalerako Gobernuaren Ordezkaritzak emandako datuei (2009) erantsi behar zaie nerabeen jokabideek arrisku handiak dakartzatela ez soilik gizartearentzat, bai eta osasunarentzat ere (polikontsumoa, alkoholaren eraginpean gidatzea, etab.), eta jokabide horiek oso gaztetan hasten dituztela, arrisku-maila baxuak hautemanez. Garatzen ari garen ikerketaren helburua da aztertzea ea loturarik dagoen bullying-aren arazoan sartuta daudenen eta gizartea eta osasuna arriskuan jartzen duten jokabide jakin batzuetan aritzearen artean. Derrigorrezko Bigarren Hezkuntzako 886 ikasleko lagin bat erabili zen, ebaluazio-tresna hauek baliatuta: Test BULL-S (Cerezo, 2000) eta gizartea eta osasuna arriskuan jartzen duten jokabideei buruz ad hoc sortutako inkesta bat (Cerezo, Méndez eta Rabadán 2009). Ikerlanaren atariko emaitzek erakusten dute ikasleen % 20,8k parte hartzen duela bullying-aren arazoan, rol desberdinetan; hala, bada, gizartearentzat eta osasunarentzat arrisku handiko jokabideak dituzte, nabarmenki: alkoholaren eraginpean gidatzea, ordena publikoko indarrek atxilotzea, hiri-tribu batekoa izatea edo horrekin identifikatzea (grafiteroak edo jatorri latinoko taldeak).\nBENITO OSORIO, Diana eta Montserrat JIMÉNEZ PARTEARROYO. Startup-ak eta APP-ak: gazteen egiteko modu berria. Revista de Estudios de Juventud 118. Instituto de la juventud, 2017 Diciembre, 83-100. ISSN-e 0211-4364\nEspainian ekintzailetasuna ez da ohikoa, are gutxiago berrikuntzaren arloan, nahiz eta aldatzen ari den ingurune bat eraginaren pean gauden, non negozio-ereduak etengabe eraldatzen eta moldatzen diren eskariaren eta teknologia berrien arabera. Hori dela eta, garrantzitsua da enpresa-fenomeno hori aztertzea. Artikulu honetan enpresa-ekintzailetasun berritzailearen berrikusketa bat egiten da, kontzeptuei dagokienez, eta erreferentzia argia eginez, bereziki, smartphone edo mugikorretarako aplikazioak (App-ak) garatzera bideratutako startup-ei. Lan honetan azaldu dugu, batetik, teknologia horiek zer diren, zer merkatu-egitura duten xede, nola banatzen diren eta zer negozio-eredu duten atxikita, horrela aplikazio horien egungo arrakasta ulertzeko eta ulertzeko, baita ere, zer aukera aurki ditzaketen gazte ekintzaileek app-ak garatzearekin lotutako startup-ak zuzentzen jardun nahi badute. Abantailen artean daude, besteak beste, inbertitutako kapitala eskuragarria dela, eta kasu askotan faktore hauekin lotzen dela: ekintzaileak bere xedea garatzen eman dezakeen denbora, azken kontsumitzailearengana iristeko erabiltzen den kanala dagoeneko sortuta egotea, proiektatzen den merkatua globala izatea eta etekinak altuak izatea\nBISQUERRA, Rafael. Garapen integralerako heziketa emozionala bigarren hezkuntzan. Aula de secundaria 28. Editorial Graó, 2018 Septiembre-Octubre, 10-15. ISSN 2014-8615\nHeziketa emozionala gaitasun emozionalak garatzera bideratutako heziketa-prozesua da; izan ere, gaitasun emozionalak funtsezko alderdiak dira pertsona baten garapen integralean Bizitzarako hezkuntza bat behar dugu. Hala eta guztiz ere, praktikan, batez ere bigarren hezkuntzan, ezaguerak igortzean jartzen dugu arreta, nagusiki. Noizean behin, komeni da hezkuntzaren helburua zein den berriro pentsatzea eta garapen integralerako bideak proposatzea.


Emakume Master Cup San Fermin Txapelketako finala, zuzenean | El Diario Vasco\nTelevisiónEmakume Master Cup San Fermin Txapelketako finala, zuzenean\nFrantziako Tourreko 8. etapak, Donostiarra Kaiarriba Banderak, erremonteko San Fermin finalak eta Marco Real desafioak osatuko dute kirol eskaintza\nSábado, 13 julio 2019, 10:35\nEmakume Master Cup San Fermin Txapelketako finalak zabalduko du larunbateko kirol eskaintza, 12:00etan, ETB1en eta eitb.eus-en. 18 urtez azpikoetan Arrate Bergara-Katixa Agorreta eta Eider Salbide-Olatz Ruiz de Larramendi bikoteak izango dira nor baino nor gehiago. Lehen mailan, berriz, Amaia Jaka-Maite Ruiz de Larramendik eta Iera Agirre-Oihana Orbegozok neurtuko dituzte indarrak.\n14:30ean hasiko da Frantziako Tourreko 8. etaparen emanaldia, beti bezala ETB4n eta 15:00etan ETB1en izango du segida. Jardunaldi gorabeheratsua izango da Macon eta Saint-Etienne artekoa, zazpi mendaterekin.\nTxirrindularitza amaitutakoan, 18:00etan, arraunaren leihoa zabalduko da, Donostiarra Kaiarriba Bandera eskaintzeko.\nGauean, 22:15ean, pilota izango dugu ikusgai, arratsaldean Iruñean jokatutako Marco Real desafioko hiru norgehiagoka: P. Etxeberria vs Agirre (4 ½-an), Jaka-Rezusta / Laso-Albisu (binaka) eta Zabala vs Victor (buruz buru).\nAzkenik, ETB4n, 17:00etan, Huarten jokatutako San Ferminetako erremonte torneoko finalaz gozatu ahal izango dugu: Ezkurra II-Endika / Ansa II-Barrenetxea.


Etxeko laguntza zerbitzua Portugaleten - Fundación Salud y Comunidad\nEtxeko laguntza zerbitzuaPortugaleten\nErabilera anitzeko gizarte-prestazio integral eta komunitario honek eguneroko jarduerak euren kabuz egiteko zailtasunak dituzten eta menpekotasun egoeran dauden pertsona eta familiak artatzen ditu. Portugaleteko Udaleko Gizarte Ongizatearen Sailak (Bizkaia) eskaintzen du zerbitzua, Salud y Comunidad Fundazioak Lagunduz taldearekin batera kudeatuta.\nZerbitzuaren xedea da erabiltzaileen bizi-kalitatea hobetzea, banakako prebentzio-, asistentzia- eta errehabilitazio-programa baten bitartez. Programa, nagusiki, bi jarduera-lerro hauetan zehazten da:\nEtxeko laguntza: erabiltzailearen elikadura (erosketak egitea eta etxean janaria prestatzea, jaten laguntzea, etab.), erabiltzailearen arropa (arropa garbitzea, berrikustea, antolatzea, lisatzea, etab.) eta etxebizitzaren mantentze-lanak (garbiketa, konponketa txikiak, etab.).\nZaintza pertsonala: garbiketa eta higiene pertsonala (erabiltzailearen arropa eta oheko izarak aldatzea barne), ohetik jaikitzen, oheratzen eta eserlekutik altxatzen laguntzea, janzten eta jaten laguntzea, erabiltzaileak sendagileak agindutako botikak hartzen dituela kontrolatzea eta jarraipena egitea, etxe barruko mugikortasuna sustatzea eta estimulatzea, zaintza higieniko eta sanitarioa, langileek horretarako espezializazioa behar ez duten bitartean, eta familia-antolakuntzan laguntzea.\nAzken urtean zehar, zerbitzuak, batez beste, eguneroko jarduerak egiteko etxeko laguntza eta zaintza pertsonalerako laguntza behar duten 240 adineko artatu ditu hilero.\nHelbide elektronikoa: estibaliz@utelagunduzfsyc.org\nTelefonoa: 946 791 681\nHarremanetarako pertsonak: Estíbaliz Peral


Bada Lisboako Figueira plazan leku bitxi bat, benetan zirraragarria. 1830. urtean bedar denda bat zen hura. Carlota, hango ugazaba egunero jesartzen zen atarian eta umeentzako trapuzko panpinak josten pasatzen zituen orduak. Belaunaldiz belaunaldi ohitura joan zen ezartzen, bertokook panpinak josi eta jostailuak konpontzera hasi ziren dedikatzen. Egun atariko goialdean irakurri ahal da kartela: “Panpinen ospitalea” (Hospital de bonecas).\nHorko atea zeharkatu bezain laster azalean sentitu ahal da zelan milaka begi txiki iltzatzen diren zugan, egungo eta orain dela hamarkada batzuetako panpinenak. Apaletan, aulkietan jarrita, antigoaleko gurditxoetan edota armairuetako kristalen atzean daude, ondo jantzita, ondo orraztuta, txukun eta dirdiratsu, berriak balira legez, hor daude norbaiten zain egongo balira bezala.\nOndo erreparatu ezkero aurpegi ezagunen bat deskubritzen dozu atzera bidaia hunkigarri batean haurtzaroraino eroaten zaituena.\nAurrera jarraitu eta hurrengo gela. Hori bai triskantza, sarraskia… Hankatxoez beteriko kaxoiak, besotxoak saskietan, begi bako buruak apalategietan, koloretako begitxoez beteriko kristal poteak, panpina erreak, burusoilak, begi bakarrak, okertuak, tripak kanpoan dituztenak… Gerra bateko kanpaina ospitalearen aurresala emoten dau hark eta apurtxo bat aurrerago kirofanoa, artaziak, mailuak, orratzak eta firuak nonahi. Hemendik josi, hura pegatu, ulea ipini, begia kokatu, jantzi berri bat josi eta jantzi ostean gaixoa indarberriturik, berria balitz legez ateratzen dute handik. Bizitzan bezala.\nPanpinen aurpegiei erreparatuta esker oneko daudela irudituko zaizu. Eta ze kuriosoa gizakiok txikitatik panpinakaz jolasteko daukagun bultzada hori. Maitasun bultzada batzuetan, beste batzuetan bultzada krudela panpinari haginka eginez, hanka edo burua bere lekutik atara eta paretaren kontra botaz, jolasten, euren patuak asmatuz, manipulatuz jainko-jainkosa bagina legez. Gure antza daukien izakitxo horien jaun eta jabe.\nIkaragarriena da pentsatzea ez ete garen geu be, panpinen moduen, jainko-jainkosa txiki eta bihurri batzuen esku kapritxosoen eskuetan izango.


Urriak 17: Santiago Stevenson | eleizaldemusika\nUrriak 17: Santiago Stevenson\nSantiago Stevenson “El Trovador Evangélico” moduan ezagutua zan .\nAbeslari eta konpositore hau 1928 ko urriaren 17 an jaio zen Panaman, eta 2007 ko ekainaren 3an hil zan .\nPanamako kontserbatorioan kitarra eta tronpeta ikasi ebazan.\nIrakasle, programazio zuzendari eta irrati bateko lokutore moduan egin eban lan.\n1999. urtean urrezko arpa eman zioten Miamin.\nSantiagoren lan onenetariko bat “Mi tierno Jesus” abestia da.\nPosted by biotzf on 2013/10/17 in Efemeride musikalak, SARRERAK.


Uztailak 3, 4 eta 5: Harley Davidson motoen erakustoki bilakatuko da Durango • ZUZEU\nUdalaren laguntzarekin, Durango eta Iurretako Dendak merkatari elkarteak bultzatutako jaiaren baitan, besteak beste, kontzertuak (Reverendo Parker, The West, Brokers Brothers Brass…), biker-jokoak, moto-irteerak, afaria, bandera desfilea eta suziriena —hildako motozaleak omenduz— antolatu dira. Horrez gainera, txosnak, Harley produktuen salmenta guneak eta tatuaia egileek jarritakoak egongo dira; 15 bat erakustoki guztira.\nInaugurazio ekitaldia gaur 20:30ean egingo dute. Izena eman dute 200 bat motozalek, baina antolatzaileek 300 bat batzea itxaroten dute, “askok eta askok azken unera arte itxaroten dute-eta”. Galizia, Katalunia, Leon eta Madrildik bertaratuko dira, besteak beste, Euskal Herriko hainbat lekutatik ez eze. HDC Euskal Herriak-en babesa izan dute.\nLehenengo edizioa da hau, baina ekitaldi iraunkorra izatea gura dute antolatzaileek. Frai Juan Zumarraga institutuko frontoian lo-lekua egokitu dute, baina Irteera txikiak produktu turistikoaren eskutik ostatu ere hartu daiteke, arrazoizko prezioan.\nDurango, Harley Davidson


Korrika-AEK kultur sorkuntzarako beka deialdia zabalik — Gaztezulo\nKorrika-AEK kultur sorkuntzarako beka deialdia zabalik Edozein diziplinatako proposamenak egin daitezke 2022ko urtarrilera bitartean. Irabazleak 23.000 euroko beka jasoko du eta 23. Korrika Kulturalaren barruan aurkeztuko du lana. https://www.gaztezulo.eus/albisteak/korrika-aek-kultur-sorkuntzarako-beka-deialdia-zabalik https://www.gaztezulo.eus/albisteak/korrika-aek-kultur-sorkuntzarako-beka-deialdia-zabalik/@@download/image/pdf irudia.png\nEdozein diziplinatako proposamenak egin daitezke 2022ko urtarrilera bitartean. Irabazleak 23.000 euroko beka jasoko du eta 23. Korrika Kulturalaren barruan aurkeztuko du lana.\nKorrika-AEK-k kultur sorkuntzarako beka jarri du martxan, euskal kulturaren baitako sormen-lanak bultzatze aldera. Bi urterik behin lan bat saritzea da asmoa eta, 23. Korrikatik aurrera, Korrika kulturaleko ekitaldi nagusia taxutzea.\nEuskal sortzaile orori zuzendua dago beka, diziplina anitz edo bakarra barnebil dezake, eta lanaren emanaldiek agertoki edo plaza batean aurkezteko modukoak izan behar dute. Beka 23.000 eurokoa izango da, eta 23. KORRIKAko kulturaleko egitarauaren barruan aurkeztuko da, 2023ko azarotik 2024ko apirilera, hain zuzen ere.\nProposamenak aurkezteko epea 2022ko urtarrilera bitartekoa izango da. Epaimahaiak lauzpabost lan aukeratuko ditu, eta haien egileek epaimahaikideen aurrean defendatu beharko dute nork berea. Lehen aukeraketaren jakinarazpena e-postaz emango da, eta irabazlearen berri 2022ko apirilean. Oinarriak Korrikaren webgunean daude kontsultagai.\nAEK hurrengo Korrika edizioei begira ari da, beraz, eta kultur sorkuntzari beste bultzada bat eman, Korrika Kultur Eskaintza berritu, eta elkarlana bultzatu nahi du, Euskal Herrian abian izango diren sorkuntza-lanak Korrikan ere sustatuz eta leku gehiagotara eramanez.\n22. Korrika azaroan aurkeztuko duela iragarri du AEK-k.


Udaberri beroa - - Aikor.eus\nBelen Gana, irakasle erretiratua 2018-06-28 10:32\nAurten darabilgun udaberri luze honetan, hainbat manifestazio eta beharrezko aldarrikapen egiten gabiltza: batetik, presoen hurbilketa; bestetik, emakumeen eta gizonen arteko parekidetasuna; bitartean soldata duina eskatzen dabiltza horrenbeste kolektibo; ezin ahaztu, Gure Esku Dago ekimena, non gure herri izaera aldarrikatu dugun …\nBatean eta bestean parte hartzen ibili gara eta, askotan, parte hartzea itzel handia izan da. Baina emakumeen ekimenetan izan ezik, ikusi dut ibilitakoen bataz besteko adina berrogeita urtetik gorakoa izan dela. Gogoratzen dut, gure gazte sasoian, manifestazioetan genbiltzanean, bataz bestekoa hogeita pikokoa zela. Orduan “Noiz etorriko da adineko jendea gurekin?” pentsatzen genuen. Orain, hirurogeita piko dauzkagunok aurpegi berdinak ikusten ditugu eta noiz etorriko diren gazte gehiago galdetzen dugu. Badago egoera bat non, zorionez, gazte jendeak gehiago erantzun duen: Altsasuko gertaera. Honetan, gurasoez gain, gazte jendearena izan da partaidetzarik nabarmenena.\n“Hori politika da eta nik paso” dioten gazte zein helduei esango nieke politikak denean duela eragina eta erabaki hori ere politika dela; izan ere, ez aldarrikatzea ere politika estrategietan sartzen da. Horren parte izan gura duzue?


Junko Tabei, bizitza eta mendia\nDuela egun batzuk, Everest mendia zapaldu zuen lehen emakumea zendu zen.\n2016-11-02 / Juanra Madariaga\nAzaroan izan zen, baina duela dozena bat urte. Garai hartan, BBK-k antolatzen zuen Mendi Astea Euskalduna Jauregian, eta garai epiko eta erromantikoetako pisuzko protagonistak etortzen ziren. Arratsalde batean hantxe izan ziren Edurne Pasaban eta Juanito Oiartzabal ere, Al filo de lo imposible saioko zuzendaria zen Sebastian Alvarorekin batera. Hitzaldia amaitutakoan lagun guztiak bildu ginen bazter batean entzundakoa komentatzeko eta ahaztuta geneukan besarkadaren bat emateko ere. Hantxe egokitu zitzaidan, nire ondoan, emakume japoniar txiki bat. Elkarri begiratu eta "hello" esan nion, berak buruarekin kortesiazko keinua egiten zidan bitartean. Berriz begiratzean "I´m Junko" esan zidan. Neuronen arteko sinapsia lehertu zen nire buruan: "Junko? Junko Tabei?", nik flipaturik, eta berriz, buruaren keinuaz batera, "bai", berak.


Yuzz programa - Xehetasuna - Adimen Lehiakorra\nYUZZ laguntza-, prestakuntza- eta aholkularitza-programa bat da, sei hilabeteko iraupena duena; ideia berritzaileetan oinarritutako eta 18-31 urteko eta YUZZ Zentro bat duten probintzia espainiarretan bizi diren gazteek egindako negozio-proiektu baten garapena erraztea du xede. Donostiaren kasuan, programa hori Donostiako Sustapenak soilik kudeatzen du.\nHautatuek errendimendu handiko eta talentuaren azeleratzaile diren zentroetara sarbidea izango dute. Zentro horietan, euren ideia garatzeko espazio fisikoa edukiko dute, beste ekintzaileekin harremanetan egoteko aukera eta proiektu bakoitza bideragarriagoa izateko negozio-planaren prestakuntzan gidatuko dituzten 200 profesional aditu baino gehiagoz osaturiko sareak eskainitako prestakuntza jasoko dute..\nAbantaila horietaz gain, parte-hartzaileek deialdi honetan aurreikusitako sariak ere eskuratu ahal izango dituzte: batetik, proiekturik onenenaren sustatzaileek, proiektu bakoitzeko eta YUZZ zentro bakoitzeko batek, Silicon Valley-ra (Kalifornia, AEBak) bidaiatzeko aukera izango du astebetez, lehen eskutik berrikuntzan nazioarteko erreferente nagusia ezagutzeko.\nJatorria: Donostia Sustapena


Espainiako Osasun eta Kontsumoko Ministerioak nutrizio osasungarria eta ariketa fisikoa sustatzeko eta obesitatea prebenitzeko “Naos” izeneko estrategiari ekin dio berriki: proiektu honen helburu nagusia, haurren artean, bereziki, bizimodu eta elikatze-aztura osasuntsuak sustatuz, osasuna lehenestea da. Medikuntza alorrean ez ezik, famili giroan ere bultzatu nahi da prozesu hori, elikadura sektoreko pertsonak, ikastetxeak eta eskola-jantokiak bertan bilduta, besteak beste, honako ildoak ere bete daitezen: haurrei zuzenduriko jan-edarien publizitatea arautzea, ikastegietako makina saltzaileetako elikagai-aukera ugaltzea (dieta orekatuago baten mesedetan) elikadurari buruzko gidak zabaltzea, etab.\nFamili giroan, berriz…\n/imgs/20050901/tomate.jpg Haurrek gutxien preziatzen dituzten elikagaiak, oro har, barazkiak eta arrainak direnez, horiexek bakarrik aipatuko ditugu hemen.\n/imgs/20050901/verduras.jpg Egunari hasiera emateko fruta hartzea komeni da: baso bat zuku, platano xerrak marrubiekin, etxeko fruta-mazedonia, etc. Gosaritarako labore eta esnearekin nahasiz gero, egunari energiaz zoragarri ekingo diote. Fruta eta jogurten irabiakiak moldatzean ere parte har dezakete haurrek.\nDietan arraina oinarrizko jangaia den arren, txikiak ez ohi dira oso zaletuak. Arazoa hezurra denean, horrelakorik gabeko atal eta piezak aukeratzea da hoberena. Perka, meroa, mihi-arraina, fletan edo halibuta, enperadorea, zapoa, hegalabur eta hegaluzea aukera politak dira, inongo hezurrik ez dutelako agertzen. Arraina prestatzeko unean, hainbat modutan kuzinatzea edota saltsa bat baino gehiagorekin (bexamela, maionesa, arrosa, tartariarra, etc.) laguntzea ere egokia izan daiteke, haren usain eta zaporea hein batean leuntzeko. Arraina ogi birrindu edota arrautzatan biltzeak ere zaletasunik piztu dezake. Gustatzen ez dena arrainaren ukitua baldin bada (guri edo samurregia haur askoren ustez) aukeratu tenteagoak: enperadorea, hegalaburra eta hegaluzea, izokina, zapoa, bakailaoa, itsas aingira, perka, meroa…\nBizpahiru arrain barietate (legatza, mihi-arraina eta oilarra, adibidez) baizik kontsumitzen ez direnean, beti-beti modu berean kuzinatzen badira, oso litekeena da jatuna aspertu eta azkenean arraina gorrotagarri izatea. Arrain mota edo prestatzeko sukaldaritza-teknikak aldatzea komeni izaten da horrelakoetan. Adibide gisa esango dugu legatza hamaika modutan jan daitekeela, hala nola: arrautzatan bildu eta frijitua, entsalada eta hainbat saltsarekin hornitua, labean errea okinaren patatekin, azenario eta tipulazko ohantze gainean labean erre eta gaztaz gratinatua; budinean edota, ganbekin, kroketak osatuta…\nHaragizko jakiei frutak txiki-txiki edo purea eginik eranstea (solomoa sagar purearekin, indioilarra ananarekin, oilaskoa laranjaz…)\nBarazkiak xehe-xehe ebakita edo birrindurik haragi xehatuari nahastea, edo okela nahiz arrainezko jakietan sartzea, edo zopak loditzeko erabiltzea …\nBarazki edota frutekin postreak moldatzea: azenario tarta, kui otamenak, frutaz beteriko bizkotxoa, sagar pastela…\nItxura xelebrez ebakitzako elikagaia ere desiragarriagoa gerta daiteke. Badago sandwichak letxu, tomate, azenario birrinduarekin… egitea, edo gazta, urdaiazpiko nahiz atunarekin, edo janari horiek forma orijinaletan (erronbo edo zirkuluak, esaterako) ebakitako kanapeetan sartzea.


Irisarriko bestak ospatuko dituzte. Noticias de Gipuzkoa\nIrisarriko bestak ospatuko dituzte\nOrtzegunetik igandera hainbat ekitaldi antolatuak Irrisarri Land-en\nMiércoles, 22 de Junio de 2016 - Actualizado a las 06:09h\nigantzi- Irisarriko bestak ospatuko dituzte ekainaren 23tik 26ra Irrisarri Land-en. Ortzegunean 10.00etan Bidasoko anfitrioien bilkura eginen dute. 12.00etan aperitiboa eskainiko dute. 18.00etan txupinazoa botako dute. 22.00etan San Juan sua piztu eta suaren gainean salto egiteko aukera izanen da.\nOrtziralean 08.00etan diana joko dute. 10.00etan San Juan Xarren ohiko meza izanen da eta inguruko herrietako hainbat bisitari espero dituzte. Igantziko dantzariek ere beraien saioa eskainiko dute. 14.00etan agintarien bazkaria izanen da. 16.00etan palio lasterketako zozketa eginen da. 21.00etan bertso afaria.\nLarunbatean 08.00etan diana. 11:0.etan herri kirol erakustaldia izanen da 14.00etan herri bazkaria. 17.00etan dantzaldia. 18.00etan II. Palioa, zaldi lasterketa eginen da. 22.00etan kontzertua.\nIgandean 08.00etan diana. 11.00etan Yrisarriko II. Artzain zakur txapelketa jokatuko da. 17.00etan dantzaldia. 18.00etan Yrisarriko II. Mus txapelketa nagusia jokatuko da, bestak bukatzeko. - A.A.A.


Espainiako ikasleen% 99k ingelesa atzerriko hizkuntza gisa ikasten du | Consumer\nEspainiako ikasleen% 99k ingelesa atzerriko hizkuntza gisa ikasten du\nHau da EBko tasarik altuenetako bat, Maltak bakarrik gainditu duena\nLehen Hezkuntzako eta Bigarren Hezkuntzako lehen zikloko ikasle espainiar ia guztiek (%99) ingelesa atzerriko hizkuntza gisa ikasten dute, Eurostat Europako Erkidegoko estatistika-bulegoaren azterlan baten arabera. Europar Batasuneko tasarik altuenetako bat da, Maltak bakarrik gainditu du (% 100) eta Italiaren maila berean dago.\nTxosten horren arabera, EB osoan, ikasleen% 82k du ingelesa atzerriko lehen hizkuntza gisa. Era berean, hezkuntza-aldi horretan frantsesa Belgikan, Irlandan eta Erresuma Batuan bakarrik ikasitako atzerriko hizkuntza dela dio, eta Luxenburgon alemana.\nGehien ikasten den atzerriko bigarren hizkuntza frantsesa da, Europako ikasleen %16k ikasten baitu, alemanak %9 eta gaztelaniak %6. Hain zuzen, azterlanak adierazten du gaztelania dela Frantziako bigarren atzerriko hizkuntza gogokoena —ikasleen % 15entzat—, Suediakoa % 16rentzat eta Erresuma Batukoa % 11rentzat—.\nBigarren Hezkuntzako bigarren zikloari dagokionez, ikasketak dio Europako ikasleen% 95ek atzerriko hizkuntza gisa duela ingelesa, eta datu hori% 94koa da Espainian. Frantsesa Irlandan eta Erresuma Batuan gehien ikasten den hizkuntza da, eta alemana, berriz, Luxenburgon.\nLanak adierazten du gaztelania dela Frantziako (%28) eta Suediako (%43) atzerriko bigarren hizkuntza gogokoena; Espainian, berriz, bigarren hezkuntzako bigarren zikloko ikasleen %27k frantsesa aukeratzen du bigarren hizkuntza gisa.\natzerritar espainiarrak ikasleak inglés-eu lengua-eu


Hanturaren aurkako dietarekin jan beharreko elikagaiak Bezzia\nToñy Torres | 16/07/2021 14:00 | Bizirik egoteko hobaria\nKontsumitzen diren janari guztiek erantzuna eragiten dute gorputzean, batzuetan positiboa eta beste batzuetan negatiboa izan daiteke. Janari hauek naturalak diren arren, patologiak edo gaixotasunak izan daitezke jaki batzuk onuragarriak baino arriskutsuagoak dira. Horrelako zerbait da gaixotasun autoimmune batzuekin gertatzen dena, zehazki hantura kronikoa eragiten dutenekin.\nHantura gorputzaren erantzun naturala da, mehatxu baten aurkako defentsa mekanismoa. Bakterio edo birus bat gorputzera sartzen denean, eremua inflamatuz erantzuten du, hedatu ez dadin eta inguruko beste eremuak kaltetu ez ditzan. Arazoa da batzuetan hantura kronikoa bihur daiteke, beste gaixotasun mota batzuk izateko arriskua izan daiteke larria.\n1 Hanturaren aurkako dieta, kasu horietan gomendagarria da\n1.1 Hanturaren aurkako dietan sartu beharko zenituzkeen 5 elikagai\n1.2 Nola saihestu hantura kronikoa\nHanturaren aurkako dieta, kasu horietan gomendagarria da\nHanturaren aurkako dieta hantura kronikoaren efektuei aurre egin behar dieten pertsonei zuzenduta dago, hala nola gaixotasun autoimmuneak dituzten gaixoei. Badago ere gomendagarria bizimodu osasuntsuagoa hartu nahi duten pertsonei. Beste onura askoren artean, dieta honek kolesterola murrizten laguntzen du, pisua galtzea bizkortzen du, gaixotasun kardiobaskularrak izateko arriskua murrizten du eta odoleko glukosa maila murrizten du.\nDieta hau, nutrizio propietateak direla eta, hanturaren aurkako lana egiten duten gorputzean elikagaiak sartzean datza. Baita hantura eragin edo handitu dezaketen guztiak ezabatzea ere. Dieta mota hau, beste dieta murriztaile batzuk bezala, medikuak edo nutrizionistak gainbegiratu behar du. Batez ere, osasunerako arriskurik ez izateko gaixotasunen bat jasaten baduzu.\nHanturaren aurkako dietan sartu beharko zenituzkeen 5 elikagai\nDietan aldaketak egiteaz gain, hantura kronikoa murrizteko oso garrantzitsua da ohituretan aldaketak egitea. Ondo lo egitea funtsezko zatia da, baita tabakoa eta kaltegarriak izan daitezkeen substantzia guztiak ezabatu osasunari. Janariari dagokionez, dieta elikagai naturaletan, barazki eta frutetan, arrain koipetsuak, arrautzak, olioa, espeziak eta landareetan oinarrituko da.\nJaten dituzun jakien zerrenda luzea da, beraz, ez da dieta murriztailea. Hala ere, hanturaren aurkako elikagaiak sartzea bezain garrantzitsua da, oso kaltegarriak direnak ezabatzea. Azukrea, elikagai prozesatuak, landare olioa, karbohidrato finduak, tabakoa, alkohola eta haragi prozesatuak bezala. Dagokionez hanturaren aurkako dietan sartu beharko zenituzkeen jakiak, hauek dira onenak.\nChia haziak eta liho haziak: Super elikagaitzat jotzen da eta gaur egun jende askoren dietaren oinarria, chia eta liho haziek propietate nutrizional handiak dituzte. Horien artean, antiinflamatorio naturala den Omega3 gantz azidoa.\nBarazki gurutzatuak: Rukula, brokolia, aza, Bruselako kimuak edo errefauak bezala.\nturmeric: Espezien artean, hori bereziki onuragarria da hanturaren aurkako dieta batean. Ez da alferrik turmerika ibuprofenoarekin maila naturalean alderatzen.\nFruitu gorriak: Blueberries, mugurdiak edo masustak antioxidatzaile ugari duten fruituak dira eta hanturaren aurkako propietate handiak dituzte.\nHosto berdeko barazkiak: Hostoetan jasotako klorofilak hantura murrizten laguntzen du, baita toxinak gorputzetik kanporatzea sustatzen duten burdinaz eta mineralez aberatsa ere.\nNola saihestu hantura kronikoa\nAldian-aldian giharreko lesioak jasaten badituzu, estresa, antsietatea edo depresioa jasaten badituzu, bai eta maiz nahaste emozionalak ere, zure dietan elikagai horiek oso lausengarriak izan daitezke. Hantura kronikoa gure mendeko gaitz handietako bat da, gero eta jende gehiagori eragiten dion nahastea. Arrisku faktoreak, kutsadura, tabakoaren kontsumoa, estresa, lo falta eta dieta gero eta naturalagoa eta artifizialagoa da.\nZenbait kasutan, hantura kronikoa ezin da ekidin, hala nola Takayasuren Arteritisa bezalako gaixotasun batzuen kasuan. Baina kasu gehienetan dieta osasuntsuagoa eta naturalagoa eta azken hamarkadetako ohiturak berreskuratzea saihestu daiteke. Jan bizitzeko eta ez gaixotzeko, zure maximoa izan beharko luke zure osasuna zaindu nahi baduzu. Sartu elikagai horiek hanturaren aurkako dieta batean eta laster nabarituko duzu aldea.\nArtikuluaren bide osoa: Bezzia » Osasun » Bizirik egoteko hobaria » Hanturaren aurkako dieta batean jan daitezkeen jakiak\nFaborito handiak Bershka salmentetan


Siriako armadak hiru hilabetean galerak izan ditu hiru frontetan - Mundua - Berria\nSiriako armadak hiru hilabetean galerak izan ditu hiru frontetan\nDaraa probintziako base militar nagusia eta Jordaniako mugaren kontrola galdu ditu gobernuak.\n2012az geroztiko egoera ahulenean egonda ere, fronte batzuetan aitzinera egin edo eustea lortu du\nSiriako errefuxiatuak Raqqa probintziatik Turkiako Akçakale hirira muga gurutzatzeko zain, atzo. SEDAT SUNA / EFE\nSiriako armada 2012az geroztik jasan gabeko galerak izan ditu aurten. Gutxienez zortzi fronte nagusitan ari da borrokan Siriako Estatua desegin edo gutxienez Baxar al-Assad presidentea agintetik bota nahi duten taldeen aurka, eta azken hiru hilabeteotan hirutan egin du gibelera. Azken galera handia hego-mendebaldean jasan du. Hegoaldeko Frontea koalizioak Daraa probintziako base militar handiena hartu du, eta horrekin anitz sendotu du bere posizioa, duela bi hilabetetik Jordaniako mugako Nasib pasalekua ere kontrolatzen baitu. Dena den, ez dirudi baiezta litekeenik armada erabateko ahulgunea jasaten ari denik edo erretiratze egoeran dagoenik, bertze fronte batzuetan eusten ari baitzaio EIri eta bertze taldeei, eta Qalamunen (Libanoko mugan) erasora ari da Libanoko Hezbollah milizia xiitak lagunduta.\n52 Brigada izeneko basea da Hegoaldeko Fronteak Daraan hartutakoa. Reuters agentziak argitaratutako argazkietan ikus daitezke zenbait matxino Siriako bandera berde-zuri-beltzak baseko paretetan zintzilikatzen —oposizioaren zati batek hartutako ikurra da hori—. Hegoaldeko Frontea dozena bat talde baino gehiagok osatzen dute, batzuk ideologia islamista sunitaduna. Mendebaldearen babesa dute, eta Jordanian base logistikoak dauzkate hango gobernuaren babesarekin. Hegoaldeko Fronteak dioenez, armadak 52 Brigada erabiltzen zuen «zibilen aurka» aire erasoak egiteko. Orain, koalizio armatu horrek basetik Jordaniarako mugarako bide osoa dauka kontrolpean. Giza Eskubideen Behatokiaren arabera, Hegoaldeko Fronteak basean lortutako garaipena baliatu du Daraaren ekialdean dagoen Al-Sweida probintziara hedatzeko erasoaldia, Al-Zalah aireportu militarra hartzeko. Ingalaterratik jarduten duen erakundea da behatoki hori.\nSiriako Gobernuak ez du Daraako basearen galera baieztatu. Sana agentziak publikoak argitaratu du armadak Daraan aurre egin diela «terroristei», eta horiek Jordaniatik laguntza jaso dutela. Gerra hasi zenetik, gobernuak normalki ez ditu berehalakoan berretsi edo gezurtatu galeren inguruko berriak. Iragan martxoan ipar-mendebaldean Idlib hiria galdu ondoren, Al-Assadek handik bi astera aipatu zuen gertakari hori Suediako Expressen egunkariari emandako elkarrizketa batean. Al-Qaedari lotutako Al-Nusra Frontearen eta haren aliatuen esku gelditu da Idlib hiria eta izen bereko probintzia osoa. 2013an Raqqa galdu zuenetik, lehenbiziko aldia izan da gobernuak probintzia oso bat galdu duena.\nDaraa eta Idlib garrantzi handiko guneak dira gobernuarentzat. Idlibek hegoaldean du Al-Nusraren hurrengo helburua: Latakia. Biztanleen gehiengoa alauia den probintzia bakarra da Latakia. Xiismoaren adar bat da alauismoa, eta Al-Assad bera alauia da. Gobernuak babes zabala du alauien artean, eta muturreko islamista sunitek heretikotzat dituzte. Daraa, berriz, Damaskotik hurbil dago. Hiriburua gerraren hasieratik ongi zaindu du armadak, nahiz eta atentatuak jasan dituen eta kanpoaldeko landa eremuetan borroka latzak izan diren. Hiriburutik kilometro eskasera dago palestinarren Yarmuk kanpalekuko frontea. Puntu bereziki larria da gobernuarentzat, EIk Siriaren hego-mendebaldean kontrolpean duen toki bakanetakoa baita. Nazio Batuen Erakundearen arabera, EIk kanpalekuaren %60 inguru kontrolpean du, eta Al-Assaden alde nahiz aurka lerratuta dauden talde palestinarrak ari zaizkio aurre egiten muturreko talde islamista sunitari. Armadak inguratuta dauka Yarmuk.\nHala ere, gobernua ahulen dagoen zatian, herrialdearen ekialde zabalean, EIren aurka jasan ditu galera handienak: maiatzaren bukaeran, armadak Palmira hiri historikoa eta Al-Walid, Irakeko mugan kontrolpean zuen azken pasalekua galdu zituen bi egunen buruan. Gaur egun, militarrak Deir ez-Zor eta Al-Hasaka hirietan ari zaizkio eusten EIri.\nBertzelakoa da egoera herrialdearen bertze puntan, Qalamunen (Libanoko mugan, Damaskotik ipar-mendebaldera). Hassan Nasrallah Hezbollaheko buruak atzo Beiruten emandako hitzaldi batean adierazi zuen eskualdea milizia xiitaren eta Siriako armadaren «esku» dagoela. Eremu horretan EI eta Al-Nusra batera ari dira Hezbollahen eta militarren aurka.


Irekia Eusko Jaurlaritza - Gobierno Vasco :: Kultura eta Hizkuntza Politika Sailak 807.500 inbertituko ditu euskara ingurune digitalean sustatzea helburu duten proiektuak laguntzeko (Gobernu Bilera 2018-04-10)\nKultura eta Hizkuntza Politika Sailak 807.500 …\nDiru-laguntza lerro honek bi modalitate ezartzen ditu eta iaz 67 egitasmo diruz lagundu ziren\nGobernu Batzordeak 807.500 euroko kontu-saila onartu du, bere gaurko saioan, euskara ingurune digitalean sustatu, garatu eta normalizatzeko. Aurrekontu honen bitartez diru-laguntza deialdi bat jarriko da abian eta ingurune digitalerako euskarazko egitasmo berriak zein aurretik martxan dauden proiektuak diruz lagunduko dira. Iazko deialdiaren bidez 67 egitasmo diruz lagundu ziren.\nDeialdiaren diru gehiena egitasmo berriak bultzatzera bideratuko da, 593.500 euro, hain zuzen. Horrela, deialdiaren lehen modalitatearen bidez, Interneterako euskarazko webgune edo beste formatu berritzaile batzuk (webserie, webirrati, podcast…) diruz lagunduko dira, baita mugikorrerako euskarazko aplikazioak ere.\nBigarren modalitatearen bidez, 214.000 euro bideratuko dira ingurune digitalean lehendik abian dauden euskarazko egitasmoak eguneratzera, “edukiak zein funtzionalitate berriak gehituz”. Aurtengo deialdiak iaz abian jarritako bideari ekingo dio. Izan ere, aurreko deialdietako lau multzoak (webgune berriak sortzea, lehendik abian zeuden webguneak egokitzea, software berria sortzea eta lehendik sortutako softwarea egokitzea) desagertu ziren iaz, eta aurtengo bi multzo berri horiek bilakatu ziren.\n2017. urteko deialdiaren bidez 67 egitasmo diruz lagundu dira, eta horren eragina egitasmo berrietan antzeman da bereziki, formatu berriei ere lekua eginez (webserieak edota chatbot-ak). Horrez gain, lehendik ziren webguneak edo atalak eguneratu dira, eta euskarazko eduki berriak ere sortu dira. Azkenik, nabarmendu behar da 2017ko diru-laguntzen bidez Internet bidezko aplikazioak ere ugaritu zirela.


Galizan eta Katalunian izan gara | LAB SINDIKATUA\nSecretaría Internacional Jardunaldiak Galizan eta Katalunian izan gara\nLABeko ordezkaritza bat Urriaren 27 eta 28an Vigon egon da, CUT sindikatuak "Inverter a piramide" lelopean eginiko VI. Kongresura gonbidatuta. Hortaz gain, kongresu honetan LAB sindikatuak Munduko Federazio Sindikala ordezkatu du.\nLAB sindikatuarekin batera, nazioarteko ordezkaritza gehiago egon da, konkretuki Andaluziako SAT, Asturiesko CSI, Aragoiko CUT, Kataluniako IAC, Intersindical Valenciana, Confederación Intersindical eta Portugalgo CGTP IN.\nUrriaren 27an Sindikatuok nazioarteko konferentzia bat egin genuen Europako sindikalgintzaren egoeraren inguruan. Ezkerreko sindikalgintzaren agendan lehentasunezko gaia izanik, ezkerreko sindikalgintza kontra-botere sindikal bat bihurtu daitekeen eztabaidatzen egon ginen.\nBigarren egunean, kongresuaren eztabaida eta erabakiak hartzeko saioa egin zuten eta ondoren, arratsaldean, ekitaldi sindikala egin zen. Hartu zen erabaki garrantzitsuenen artean Idazkaritza Nagusiaren aldaketa izan zen. Manolo Camañok idazkaritza nagusia utzi eta Ricardo Castrok hartu zuen, hemendik aurrera Manolo Camaño nazioarteko harremanen arduradun izanen delarik. Hemendik bioi eta CUT sindikatu guztiari zorterik onena opa diogu.\nIgandean, Urriak 29an, LAB sindikatuko ordezkaritza batek CUPek Sabadellen antolaturiko nazioarteko jardunaldi internazionalistetan parte hartu zuen, "demokrazia, elkartasuna, eta errepublika, herrien alternatiba" lelopean.\nLAB sindikatuarekin bater,a mundu osotik etorritako nazioarteko ordezkaritza bat zegoen; bertzeak bertze, Irlanda, Eskozia, Maputxe herria, Italia, Grezia, Suedia eta nola ez Euskal Herritik etorritako ordezkaritza ezberdinekin.\nGoizean, lehenik eta behin nazioarteko gonbidatuek batzar bat egin genuen. Batzar horrek atal ezberdinak izan zituen. Alde batetik, gaur egun Katalunian gertatzen ari denaren berri eman ziguten; bertze alde batetik, Errepublika defendatzeko eta Kataluniari elkartasuna adierazteko gure herrietan zer egin dezakegun solastu zen. Azkenik, With Catalonia ekimena aurkeztu ziguten.\nOndoren, arratsaldean, ekitaldi politiko bat egon zen, non nazioarteko gonbidatuek gure elkartasuna adierazteko aukera izan genuen, eta, bertze alde batetik, CUPeko ordezkariek egoeraren irakurketa egiteaz gain, etorkizuneko planteamenduei buruz solas egin zuten.\nLABek interbentzioak bi zati ezberdin izan zituen. Alde batetik, LABi konkretuki dagokiona, non gure elkartasun eta laguntza berretsi genuen nazio anaia bateko sindikatu internazionalista bat ginen heinean; eta bertze aldetik, Munduko Federazio Sindikalak herrien auto-determinazio eskubidearen alde daukan posizioaz eta Katalunian konkretuki gertatzen ari denaren inguruan eginiko salaketaz solas egin genuen. Nazioarteko klase sindikalgintza Kataluniako herriaren ondoan dagoela adierazi genuen eta, noski, etorkizunean LAB sindikatuak, orain arte bezala, Kataluniaren ondoan egoten jarraituko duela.


Azpeitiarren argazkiak 21. Korrikan - Azpeitia - uztarria.eus\nAzpeitiarren argazkiak 21. Korrikan\nUztarria.eus 2019-04-14 11:32\nGaur eguerdian bukatuko da 21. Korrika, Gasteizen. Duela 11 egun Garesen (Nafarroa) abiatu zen egitasmoa helmugara iritsiko da, 2.560 kilometroko ibilbidea osatuta. 12:30etik aurrera, festa giroan agurtuko dute aurtengo Korrika, ibilbide osoan eskuz esku ibili den lekukoak gordetzen duen mezua irakurri ondoren.\nHerenegun igaro zen Korrika Azpeititik, eta jendetzak parte hartu zuen; webgune honetan ikusgai dauden argazki bilduma (140 irudi, guztira), bideoa, sare sozialetako mezuak eta Korrika Txikiaren argazkiak dira horren erakusle. Horiez gain, Uztarriak herritarren ekarpenak ere jaso ditu, eta horiek ekarri nahi izan ditu webgunera Korrikaren azken egun honetan. Ostegunean egindako gonbitari erantzunez azpeitiarrek bidalitako argazkiak dira honakoak, gehienak herenegun Azpeitian bertan ateratakoak, baina baita Korrika Baionatik igaro zeneko batzuk ere.\nKorrikan ateratako argazkiak bidaltzeko aukera irekita dute oraindik azpeitiarrek; adibidez, gaur Gasteizen izango direnak ere animatu nahi ditu Uztarriak hango irudiak uztarria@gmail.com helbidera bidaltzera.


Nafarroako kultura osoa ere internetez eskuratu ahal da - Nontzeberri\nHasiera/BESTELAKOAK/Nafarroako kultura osoa ere internetez eskuratu ahal da\nNafarroako Kultura eta Kirol Departamentuak online jarri ditu herritarren eskura museo, liburutegi eta artxiboetako katalogoak eta funtsak, izan ere, Nafarroako Gobernuak kultur eskaintza zabala du, eta orain internet bidez kontsulta daiteke.\nEspainiako Gobernuak Alerta Egoera aitortzeko emandako Errege Dekretuaren bidez museoak, liburutegiak, artxiboak eta monumentuak ezin dira bisitatu. Orain “baliabideen online ohiko eskaintzan, aisiarako aukerak eta kulturarako sarbidea eskaintzen dira herritarrentzat”.\nHortaz, Nafarroako Biblioteka Sarean hainbat publikazio dago ikusgai, gainera hitzaldiak, eta bestelako ekitaldiak sarean ere eskainiko dira. Museoek katalogoak eskainiko dituzte, eta era berean artxiboak ere kontsultagai izango dira.\nJakingarri guztiak, helbideak eta link bereziak, gaztelaniaz, hemen kontsultatu ahal dituzue.


Azalekoa | 2018ko Apirilaren 12a\nSenperen poesiaren sua\nSenpere Larraldean igandean bildutako olerkari multzoa\nAro kiskila genuen igande goizean, ez ditu halere horrek lotsatu mugaz bi aldetako olerkariak beren urteroko ezinbertzeko hitzordura joatetik.\nAro kiskila genuen igande goizean, ez ditu halere horrek lotsatu mugaz bi aldetako olerkariak beren urteroko ezinbertzeko hitzordura joatetik. Berrogeita hamar bat lagun bildu da Senperen, Amotzeko auzoan den Larraldea etxe ederrean, Auxtin Zamora senpertarraren inguruan. Zeren olerkari suhar hori dugu hastapenetik Senpereko elkarretaratze bero horren sustatzailea, lehenik Oxtikenean, orai Larraldean. Euskal olerkigintzak ainitz zor dio, funtsean horretarako izan da omendua Sarako Idazleen Biltzarrean, joan den Pazko astelehenean. Merezimendu handiak ditu, zinez, “poesiaren alde erlea bezala lanean ari izanik, burrunba handirik gabe, umiltasunean, apaltasunean”, Saran saria ematean Pantxoa Etxegoin Euskal Kultur Erakundeko zuzendariak zioen gisa. Ez da alta sari gose Auxtin. “Ez ginuke sekula eskertua izan behar” zion Pantxoari ihardetsi, “bakoitzak egiten duena burururaino eramaten badu eta jendea uros uzten, hori da egiazko saria”.\nHatsaren Poesiak 20 urte\n1999an argitaratzen hasirik, Hatsa elkarteak 20. olerki bilduma du agertu igandean, 110 olerkariren testuekin bai eta bi ikastetxetako talde-olerkiekin (Senpereko Zaldubi Ikastolakoa eta Berriozarko Institutukoa). Hogei urtez, 372 olerkarik dituzte beren poemak agertu Hatsaren Poesian eta eskoletako 1.200 bat haurrek. “Ur xorta bat baizik ez da” digu erran Auxtinek. Segur, baina ur xorta aberatsa, bihotz eta lur askoren hazlea. Auxtinek urte luze horietan eramanik Hatsaren Poesiaren alor paregabe hori, “poesiaz eta euskal hizkuntzaz afizio handia” duen Ainara Maia-Urroz Irungo olerkariak du orai lekukoa hartzen, mugimendu horren kudeatzaile nagusi gisa. Ardura berri hori eskuetan ematean, “zuri, Ainara, airatzeko tenorea duzu” dio poz betez erran Auxtinek, Irundarrak hunkigarriki eta txalopean zuela ildo hori gogotsuki aitzina eramateko nahikundea erakusten.\nJoxean Artze gogoan\nMaite zuen Senperera etortzea Joxean Artze usurbildar poeta handiak. Maleruski betirako joana zaigu. Auxtinek oroitarazi dizkigu Artzeren hitz hauek: “Lehen hatsa, azken hatsaren hastapen dugu ta azken hatsa, lehen hatsaren betea”. Hara zergatik aurtengo bildumaren azala “doi bat ilun” agertzen den, Joxean Artzeren heriotzak eragindako tristeziaren adierazle. Eric Traonmilin miarriztar euskaldun berriak – erroak Bretainian ditu, hala ere zein ederki ematen eta idazten duen euskaraz! – du aurtengo liburuaren sar-hitz polita idatzi, hark ere gogorarazi digula Usurbilgo poeta, “Ene maitea zabaltzen denean” poema irakurriz: “Hau da euskaraz irakurtu dutan lehen olerkia” du salatu Ericek. Bertze olerkari batzuk ere hitza hartu dute, hala nola Gabriel Korta-Rekarte donostiarrak, Artzeren lagun minak: “gaur bezalako egunean bihotza goibel daukat”. Baina ez gaiten tristatu. “Ez dut uste negarrez ari behar denik artista bat hiltzen denean; poeta izatea, biziaren ematea da, poetek ikusezina ikusten dute, ez dira hiltzen, bizirik diraute bihotzetan”: aitzineko egun horietan zendu den Jacques Higelin frantses kantariaren hitzak ditugu horiek.\n“Nahi duenak nahi duena”\nSenpereko ekitaldiak aitzina segitu du goxotasunean, Auxtinek “nahi duenak nahi duena” erratera gomitatuz. Iruñeko Juan Kar Mugartzak bihotzetik eskertu du Senperen egiten dena, “hemen da hatsaren arima” zioela, gain gainetik eskertuz Auxtin Zamorak Hatsa elkartearekin eta Lucien Etxezaharretak Maiatz argitaletxearekin daramaten ildo guziez baliosa. “Poesia eta libertatea gauza bera da” du hain zuzen oroitarazi Lucienek, “Gora poesia!” ozen batez bururatuz bere hitzaldia.Izan da besterik ere, artetik Ennio Cantella-Andueza 8 urteko mutikoaren musikaldia bere eskusoinuarekin. Gozagarri! Eta olerkiaren bestak aitzina jo du elkarren arteko bazkari partekatuarekin eta Auxtin Zamorak moldatutako “Hatsaren olerki bustiak 2018” bideoarekin.


ZIUR eta Mondragon Unibertsitateko Goi Eskola Politeknikoa aliatu dira, zibersegurtasun arloko formakuntza indartzeko.\nEnvío created Og, 2021-06-24 11:29 in the Industry 4.0 group by Mikel Orobengoa\nEnvío created Og, 2021-01-14 10:16 in the Industry 4.0 group by Mikel Orobengoa\nMondragon Unibertsitateko bi ikasleren hitzaldiak CASEIB 2020 online kongresuan.\nEnvío created Og, 2020-12-10 10:13 in the Osasungintza Gunea group by Mikel Orobengoa\nEnvío created Ar, 2020-09-15 15:24 in the Industry 4.0 group by Mikel Orobengoa\nFabrikazio Aurreratuaren berrikuntzak aztertzeko kongresua egingo du Mondragon Unibertsitateak.\nEnvío created Ar, 2020-05-26 12:04 in the Industry 4.0 group by Mikel Orobengoa\nEnvío created La, 2020-05-23 11:27 in the BERRIKUNTZA SOZIALAREN GUNEA group by Mikel Orobengoa\nAluminiozko hagunen diseinua proposatu duen taldeak irabazi du pbldayko V.edizioa.\nEnvío created Og, 2020-03-05 10:03 in the ELKARGUNE group by Mikel Orobengoa\nPBLDAYaren V. edizioan lehiatu diren Mondragon Unibertsitateko Goi Eskola Politeknikoko bederatzi ingeniaritzetako 25 proiektu onenen erakusketa egin da gaur Orona Ideo Campusean.\nEnvío created Ar, 2020-01-28 15:07 by Mikel Orobengoa\nEnvío created Og, 2020-01-09 10:36 by Mikel Orobengoa\nMarkel Gomezek aurkeztu zituen iragan ikasturtean Microliquid enpresan eginiko Gradu Amaierako Lanaren ondorioak.


Araba: Albisteak, bideoak eta argazkiak. Araba herrialdeari buruzko gertaerak | EiTB Gai interesgarriak\nMiren Basarasek, Ana Galarragak eta Felix Zubiak azpimarratu dute pandemia globala dela eta, beraz, ez dela nahikoa erkidego edo herrialde batean bakarrik hobera egitea. Zuhurtziaz jokatzeko deia egin dute.\nAgria, Lucinda, Mona Lisa, Edurne eta Beltza. Zertarako erabiltzen da patata mota bakoitza?\nUDAPA kooperatibako Marta Arangurenek Arabako patata goxoaren ezaugarriak eta berezitasunak azaldu dizkigu Burgun. Ekoizten dituen patata mota ezberdinak aurkeztu dizkigu Marta Arangurenek.\n2021-2022 denboraldiko Santander Ligako 6. jardunaldiari dagokion Espanyol vs Alaves partidako laburpena eta golak. Lehen eta Bigarren Mailako laburpen guztiak eitb.eus-en.\nAbiadura Handiko Trenaz, Gasteizko alkateak argi utzi du ez dutela onartuko lurperatua ez den beste irtenbide bat, "badakigulako lurrazaletik etortzen bada behin-behineko aterabide gisa, behin betiko bilakatuko dela eta zati hori, orain dagoen bezala geldituko dela".\nSaskibaloian albiste da Luis Scolak erretiroa hartu duela. Argentinarrak ibilbide bikaina burututa esan dio agur saskibaloiari. Baskoniako zaleen artean eta klubean oso maitatua da.\nEAEko higiezinen merkatua leheneratu da eta 2018 eta 2019ko zifrak gainditu ditu dagoeneko\nAdituek uste baino hobeto eta azkarrago leheneratu da egoera. Bigarren eskuko etxebizitzaren salerosketa igo da gehien, eta operazio guztien % 84 dira, etxebizitza berriarena, aldiz, % 16 jaitsi da. Metro koadroaren prezioa % 0,9 igo da batez beste.\nCallejak aldaketak iragarri ditu Espanyolen aurkako partidarako\nJavier Calleja Alaveseko entrenatzaileak, taldearen egoeraz eta asteazkenean Espanyolen aurka jokatu beharreko Santander Ligako 6. jardunaldiko partidaz hitz egin du. (adierazpenak gaztelaniaz)\nZaleak Buesa Arenara itzuliko dira ostiral honetan, Baskoniak Fuenlabradaren aurka jokatuko duen Endesa Ligako 2. jardunaldiko partidan. Tadas Sedekerskis jokalaria pozik azaldu da zaleak bueltatuko direlako.\nRafa Luzen eta Delgadoren arteko jokaldia, Endesa Ligako lehen jardunaldiko onenen artean\nAbian da 2021-2022 Endesa Liga. Bideo honetan dituzu ikusgai lehen jardunaldiko jokaldi onenak.\nIkastetxe publikoen eta itunpekoen bategitea proposatu du EH Bilduk\nHezkuntza sistemari buruzko proposamena egin du koalizio abertzaleak, egungo eredua "errotik" aldatu nahi duena: "publiko-pribatu dikotomiarik ez", murgiltze eredu bakarra eta udalen parte-hartze handiagoa.\nOsasun Sailak 104 kasu berri diagnostikatu zituen larunbat honetan, ekainaren 20an atzeman zituztenen pare. Zainketa intentsiboetako unitateetan 45 lagun daude covid-19rekin, bezperan baino zazpi gutxiago.\nEmakume bat hil da Gasteizen, leihoak garbitzen ari zela laugarren solairutik erorita\n10:20 inguruan gertatu da ezbeharra, Gasteiz etorbideko etxebizitza batean.\nHezkuntza eredua errotik aldatzeko proposamena landu du ezker abertzaleko koalizioak. Besteak beste, sare publikoaren eta itunpekoaren banaketarekin amaitzea, euskal hiztun eleanitzak lortzeko murgiltze eredu bakarra eta udalen parte-hartze handiagoa bermatuko lukeen eredua jarri du mahai gainean.\nKultur, kirol eta ostalaritza jardueretako gehienezko edukierak igo egin dira\nKultur jardueretan, zineman esaterako, gehienezko edukiera % 75ekoa izango da, kirol jardueretan % 60koa izango den bitartean, futbol zelaietan, besteak beste. Ostalaritzan, berriz, 12 lagun eseri ahalko dira terrazetan, eta 8 barrualdean.\nTaberna inguruetan giro ezin hobea, gaueko aisia bueltan den egunean\nGaurtik aurrera diskotekak eta gaueko lokalek euren ateak irekiko dituzte, urte eta erdi itxita egon ostean. Musukoa jantzita, zutik egin ahal izango da dantza diskoteketan, goizaldeko hirurak arte.


Kontsumitzaileak markarekin duen lotura hobetu egin dugu, orain leialagoa baita - Eroski Corporativo\nKontsumitzaileak markarekin duen lotura hobetu egin dugu, orain leialagoa baita\nKontsumitzaileek ikusten dute EROSKIk erraztasuna ematen diela inguru hurbileko produktuak erosteko, eta inplikatuta dagoela tokian tokiko aberastasuna sustatzearekin. 2019ko lehen seihilekoan azterketa zorrotz bat egin dugu kontsumitzaileek marka nola hautematen duten jakiteko eta haien premietara hobeto egokitzeko, eta huraxe izan da azterketako ondorio nagusietako bat.\n“Datuek azken urteetako joera positiboa berretsi dute, eta EROSKI marka toki onean dago kokatuta tokian tokiko produktu osasungarri eta iraunkorrei dagokienez”.\nDatuek azken urteetako joera positiboa berretsi dute, eta EROSKI marka toki onean dago kokatuta tokian tokiko produktu osasungarri eta iraunkorrei dagokienez. Kontsumitzaileek ikusten dute ahalegina egiten dugula marka propioko produktuen nutrizio kalitatea hobetzeko; gure markako produktuekin elikadura osasungarri, osatu eta orekatu bat egin ahal dutela irizten diote, eta, gainera, ingurumenaz kezkatzen garela. Bestalde, osasunari eta ingurumenari buruz kanal askotarikoen bidez ematen dugun informazioagatik ere estimatzen dute gure ahalegina, dela etiketak, dela aldizkariak, dela webgunea.\n“Kontsumitzaileek ikusten dute ahalegina egiten dugula marka propioko produktuen nutrizio kalitatea hobetzeko; gainera, gure markako produktuekin elikadura osasungarri, osatu eta orekatu bat egin ahal dutela irizten diote, eta gure dendetan produktu aukera zabala dagoela”.\nMarkak eta kontsumitzaileak elkarrekin duten loturak ere hobekuntza handia izan du, gure bezeroa leialagoa baitzaio markari. Gure denda sarean egiten duten erosketaren esperientziari dagokionez, haien balorazioa baikorra da. Estimatzen dituzten alderdien artean daude langileen ezagutza, adeitasuna eta profesionaltasuna, erosketa erraz eta laster egiteko ematen duten zerbitzua, denden txukuntasuna eta garbitasuna, bai eta ordainlekuan nahiz mostradoreetan zain denbora gutxi egon behar izatea ere. Hobetu egin da, halaber, kontsumitzaileek gure markako produktuez duten iritzia eta batez ere gure dendetan dagoen produktu aukeraz dutena.


Gipuzkoako Aldundiak 480.000 euro bideratuko ditu ikertzaileak kontratatzera - Ekonomiaren KZ\nGipuzkoako Aldundiak 480.000 euro bideratuko ditu ikertzaileak kontratatzera\nAurten, Gipuzkoako Aldundiak 480.000 euro bideratuko ditu Gipuzkoako Fellows programara. Programa horren helburua da doktoretza ondoko prestakuntza eta nazioartean garrantzia duten ikerketa taldeetan esperientzia dituzten langileak Gipuzkoako ikerketa taldeetara bideratzea, eta, horrela, haien maila zientifikoa handitzea. Bi ekintza lerro izango ditu oraingoan ere: batetik, talentua erakartzea, ikertzaile horiek Zientzia, Teknologia eta Berrikuntzaren Euskal Sareko Gipuzkoako zentroetan integra daitezen; eta, bestetik, talentua atxikitzea, hiru urtez beren taldeetan mantentzen laguntzeko.\nDeialdia Gipuzkoako teknologia zentro, unibertsitate, IKZ, BERC, osasun ikerketako institutu edo enpresetako I+G unitateei zuzenduta dago, eta goi mailako talentua erakartzen eta finkatzen laguntzea du helburu. Ikertzailearen lehenengo urteko kontratazio gastuen % 100 finantzatzen da, betiere azken 3 urteetan Euskadin 6 hilabete baino gehiago lan egin ez badu; kontratazioaren bigarren urtean, gastu horien % 80, eta hirugarren urtean, gastuen % 70; horrela, zentroek ikerketa lanak epe luzeagoan egiten jarraitu ahal izango dute. Aldundiak iazko zuzkidura ekonomikoari eutsi dio, aurreko deialdian programari atxiki zitzaizkion ikertzaileei laguntzen jarraitzeko eta talentu berria erakartzeko.\nBikaintasun zientifikoaz, esperientziaz eta nazioarteko prestakuntzaz gain, kontuan hartzen da pertsona horiek Euskal Autonomia Erkidegoarekin duten lotura, eta bereziki sustatzen da emakumeen laneratzea, eremu horretan dagoen genero arrakalari aurre egiteko. Aurten, berritasun gisa, Gipuzkoako Aldundia lanean ari da programa honi atxikitzen zaizkion pertsonek programaren amaieratik haratago jarraitzeko aukera izan dezaten, Ikerbasque Fundazioarekin lankidetzan, Fellows Gipuzkoako ikertzaile gisa bigarren urtean zehar ebaluatu ahal izateko. Une honetan 13 ikertzaile daude Fellows programak finantzatuta, eta horietatik 5 emakumeak dira. 2000. urteaz geroztik, Gipuzkoara 48 ikertzaile ekartzeko laguntza eman da.\n← Nadia Calviñoren ustez, gerrak susperraldi ekonomikoa geldiaraziko du\nElektrizitateak gora egin du berriro, eta 251,7 euro/MWh-ra iritsi da →\nMubilek 11 milioiko akordioa sinatu du EEErekin\nUrtarrilaren 18an etxebizitzaren lege berria onartuko da


Albisteak Archives - Page 5 of 16 - Euskal Editoreen Elkartea\nSarako Idazleen Biltzarra eta azoka apirilak 1 eta 2\nSarako Idazleen Biltzarra aurten, apirilaren 1 eta 2an ospatuko da. Sarako Biltzarrak hartuko du antolamendurako lekukoa, Turismo bulegoaren ordez. Toki handiagoa eskaini nahi diote euskarari eta gazteen parte hartzeari. Euskal argitaletxeak ere bertan izango dira.\nAirakurri lehiaketako irabazlea\nAnder Deuna ikastolako June Marañon, Arizmendi Ikastolako Beñat Iñurrategi eta Arratia BHIko Izaro Izquierdo, ikasleen artean, eta, eztabaida gogotsua izan ondoren, Izaro Izquierdo sailkatu da.Izarok, Jasone Osororen Greta liburuaren iruzkina egin du.\nZorionak Izaro, eta, zorionak ere Arratia BHIko irakasleei! Albistea airakurri.com atarian\nAirakurri lehiaketaren hiru finalistak aukeratu ditu Euskal Editoreen Elkarteko editore talde batek. Esan beharra dugu, Bizkaiako ikastexeak gogotsu aritu direla aurtengo edizioan. Ez da ahaztu behar, irabazlearen ikastexeak ere, saria jasoko duela, nola ez ba, liburu sorta ederra haien liburutegietarako.\nAirakurri kanpaina martxan da berriro ere\nEuskal Editoreen Elkarteak antolaturiko Airakurri proiektuaren hirugarren\nedizioa martxan da dagoeneko. Irakurzaletasuna sustatzen lagundu nahi\nduen proiektu honetan, DBHko 2.mailako gazteek parte hartu dezakete. Irakurritako liburu baten iruzkina airakurri webgunean idatziz, abenduaren 20 arte\n948 Merkatua Iruñean azaroaren 19ra arte\nLiburu, disko eta beste euskarrien argitalpen azoka Iruñean ospatuko da estreinakoz, azaroaren 15etik 19ra. Baluarten, goizez profesionalen stand-gunea eta hitzaldiak izan dira, azaroaren 15 eta 16an eta EEEa bertan izan da, Kulturklik-eko stand-ean. 17, 18 eta 19an, programazio artistikoak gune diferenteetan programatu dira eta Liburu azoka Autobus geltoki zaharrean, hantxe izango dira gure bazkide nafarrak, Igela, Pamiela, eta, Txalaparta\nJabetza Intelektualari buruzko ikastaroa\nJabetza Intelektualeko Legearen azken berriak ezagutzeko ikastaroa antolatu dugu irailaren 29an, Zemoriako egoitzan. Egunean jarriko gaitu Sabatellini & Associats bulegoko Carlota Planas i Silva abokatu katalanak.\nKomunikazio ez sexistan formakuntza editoreentzat\nEuskal Editoreen Elkartean genero ikuspegia lantzeko formakuntza antolatu dugu irailaren 22an, Donostiako egoitzan. Formakuntzak hainbat helburu ditu, besteak beste, profesionalak indarkeria sexistan eta berdintasun ezan sentsibilizatzea; genero ikuspegia txertatzearen garrantziaz kontzientzia sortzea; ikuspegi hori garatzeko gaitasunak lantzea eta, jada egunerokoan sortzen ditugun baliabideez ohartu eta estrategiak elkarbanatzea. Hau guztia Faktoria Lila taldeko Kattalin Miner kazetariak irakatsiko digu.\nEuskal Liburuen katalogoak\nEuskal liburuak nazioartean sustatu eta eskubideak eskaintzeko asmoz, aurten ere katalogoak argitara eman ditugu. Euskal Irudigileak elkartearen kolaborazioari esker Eider Motxobek euskal irudigileak egin ditu aurtengo azalak. Horretaz gain, Etxepare institutoaren itzulpenetarako laguntzen berri ematen dugu.\nDonostiako liburu eta disko azoka\nDonostiako liburu eta disko nobedadeen azokako 42.edizioa, Bilboko Areatzan ospaturiko azokaren ondoren dator. Donostiakoa, ekainaren 30etik uztailaren 16ra ospatuko da aurten, Gipuzkoa Plazan, honako ordutegian: 11:00etatik 14:00etara eta 17:00etatik 21.00etara. Gainera, Liburutegi Nagusiko San Jeronimo aretoan, liburu aurkezpenak eta idazleekin topaketak antolatu dira.\nHurrengoak, Ondarru eta Zarautz izango dira. Ez gara irakurketa faltan egongo!\nEUSKAL EDITOREEN ELKARTEA\nZemoria 25, behea\nTel.: 943 29 23 49 | Harremanetarako


Eugène Ysaÿe - Wikipedia, entziklopedia askea.\nLieja, 1858ko uztailaren 16a\nBrusela, 1931ko maiatzaren 12a (72 urte)\nThéo Ysaÿe (en)\nmusikagilea, orkestra zuzendaria, biolin-jotzailea, musika-irakaslea, unibertsitateko irakaslea, concertinoa eta musikaria\nRoyal Philharmonic Society Gold Medal (1901)\nQuatuor Ysaÿe (en)\nEugène-Auguste Ysaÿe (Lieja, 1858ko uztailaren 16a - Brusela, 1931ko maiatzaren 12a) belgikar biolinista, musikagile eta orkestra-zuzendaria izan zen. ""Biolineko erregea"" bezala ezagutu zen eta Nathan Milsteinek "Tsarra" deitu zion.\nBost urterekin aitaren biolin eskolak jasotzen hasi zen eta zazpi urterekin Liejako Kontserbatorioan sartu zen. Henri Vieuxtempsen lezioak ere jaso zituen.\nKontserbatorioan graduatu ondoren, Berlingo Filarmonikan biolin nagusia izan zen. Hogeita zazpi urterekin bakarlari gisa hasi zen Parisen eta hurrengo urtean irakasle sartu zen Bruselako kontserbatorioan. Horrek ez zion Europan eta Estatu Batuetan kontzertuak ematen jarraitzea eragotzi. Hainbat musikagilek konposatu zituzten berarentzat lanak, hala nola Claude Debussy, Camille Saint-Saëns, César Franck eta Ernest Chausson. Pixkanaka-pixkanaka, bere osasun arazoak zirela eta, irakaskuntzan eta konposizioan gehiago aritu zen.\nBere ezaugarririk bereizgarriena rubatoan izan zuen maisutasuna izan zen. Musikagile erromantiko eta modernoen interprete handia izan zen, baina Bachen eta Beethovenen lanen exekuzioagatik ere miretsia izan zen.\n6 Sonata biolin bakarlariarentzat, Op. 27]] Biolinista handiei eskainiak eta beren estiloaren arabera konposatuak:\nSonata n° 1 (Joseph Szigeti)\nSonata n° 2 (Jacques Thibaud)\nSonata n° 3 (George Enescu)\nSonata n° 4 (Fritz Kreisler)\nSonata n° 5 (Mathieu Crickboom) (sein Lieblingsschüler)\nSonata n° 6 (Manuel Quiroga)\nBiolinerako 8 kontzertu\nOpera bat "Pier li Houyeu" 1931 valonieraz\nSonata Op. 28 biolontxelo bakarlarientzako\nDix Preludes pour Violon seul, op. 35\nOrriaren azken aldaketa: 17 uztaila 2021, 18:13.


220 eredua (2011) - Ogasuna\n220 eredua (2011)/\nHemen aurkezten diren datuak 2011. urteko Sozietateen gaineko Zergaren eta Ez-egoiliarren Errentaren gaineko Zergaren (establezimendu iraunkorrak) aitorpenari buruzkoak dira. Aitorpen hori 2012. urtean aurkeztu behar da.\nInternet SOILIK ordezkari profesionalentzako. (Aholkularitzak eta Kudeatzailentzat)\nZergaldia 2011ko abenduaren 31n amaitzen bada, aitorpena aurkezteko epea 2012ko uztailaren 1etik 2012ko uztailaren 25era arte luzatuko da.\n220 Eredua. (pdf)\nZergabidea (JNLP) Sozietateak-Ez-egoiliarren Errenta 2011 - 220 eredua\n442/2012 Foru Agindua\n2011/12/31an eguneratutako araudia\nLaguntza programa, Gipuzkoako zerga araudiari lotutako talde fiskalek erabili beharko dute.


Korapiloak - - euskalerriairratia.eus\nAitor Etxarte 2015-11-16 13:09\nKorapiloak, lazoak edo labirintoak irudi hermetikoak dira. Edonon hasten dira eta ez dira inon bukatzen. Argiaren soka infinituak direla ematen du, zirraren tobogan ulertezinak, ametsen eta inpresioen mundu itsaskorrak.\nHorrelakoetan gabiltzala dirudi. Batek ez du ulertu zein den egoera berria. Bestea ez da konturatu gobernukide edo alkate dela. Kideak ez daki bestelako agintea duela esku artean. Diletantea ez da ohartu orain ez dela diletantea. Zinikoak norentzat egiten duen alde.\nPrimo Levik “Su-etena” liburuan pasarte bikaina du bizitzaren korapiloak adierazteko: “Orduak aurrera egiten zuelarik, bion arteko harremana aldatzen zen: hamabietan jabea eta esklaboaren artekoa zen, ordu batean enpresaria eta soldatapekoarena, ordu bietan maisua eta diszipuluarena eta hirutan anai nagusia eta txikiaren artekoa”.\nAzken aste hauetan, nor ez du hori antzeman Nafarroako berriak irakurriz?


Anelkar 2015-01-08 13:41\n11. Sahararen aldeko euskal karabana\nAnelkar 2015-01-06 19:49\n2015eko otsailean aterako den karabana honen helburu nagusia herri sahararrari ahalik eta elikagai gehien eramatea da. Izan ere, Tindufeko (Aljeria) errefuxiatuen kanpamenduetan elikagai falta dute.\nAnelkar 2014-12-07 14:36\nSan Frantziskon ateratako ‘une bereziak’ irabazi du argazki lehiaketa\nAnelkar 2014-10-13 09:00\nNerea Mendiola oñatiarrak irabazi du Goienaren X. udako argazkien lehiaketa. Iazko udan San Frantziskon harrapatu zuen une berezia izan da goi mailako kamera digital bat jasotzeko balio izan dion http://www.ecsyork.co.uk/ irudia. Bergarako KB Photoestudio dendaren eskutik jaso du saria, Canon … Jarraitu irakurtzen →\nAukeratu argazkirik onena\nAnelkar 2014-09-26 11:14\nItxi da aurtengo lehiaketarako argazkiak bidaltzeko epea. Epaimahaiak urriaren 13an jakinaraziko du Asteleheneko Goiena Papera zein den aurtengo irabazlea. Horrez gai, urtero moduan, irakurleen saria ere banatuko da. Hemen dituzue argazki guztiak eta botoa emateko formularioa. E-posta bakoitzeko boto bakarra … Jarraitu irakurtzen →\nEstatu Batuak eta etxea\nAnelkar 2014-09-26 10:07\nMakeup ecsyork and skin care 0 Why I take Ralph Lauren Cheap Polo pleasure with becoming an Avon Representativeby Marylynn1002\nAnelkar 2014-09-23 18:53\nBenidorm eta Burgos\nAnelkar 2014-09-23 18:47\nAnelkar 2014-09-22 14:50\nAnelkar 2014-09-22 12:41\nAnelkar 2014-09-22 12:40\nAnelkar 2014-09-22 12:32\nAnelkar 2014-09-22 09:56\nAnelkar 2014-08-07 08:56\nOporretako argazkiak flickr-n sartu nahi badituzue, segi pauso hauek: cut64man@photos.flickr.com email bat bidali Asuntoren tokian, argazkiaren titulua jarri Emailaren gorputzean hau ipini : tags: “fakafaka oporrak 2014″ ( azpimarkatutakoa , kakotsak eta guzti ) Argazkiak itsasi mezuan eta bidali ondoren hemen behean agertuko diaz. Adibide moduan argazki pare bat sartu ditxut. OPORRETAKO ARGAZKIAK 2014\nAnelkar 2014-07-10 22:43\nAnelkar 2014-06-24 22:45\nDatorren aste bukaeran Kalebarrengo jaiak ospatuko ditugu Antzuolan. Anelkarrek, beste urte batzuetan bezala, ardoa, sagardoa eta pintxoak eskainiko ditu egubakoitz iluntzean, ekainaren 27an. Arratsaldeko 19.30tatik aurrera izango da, Zurrategi plazan. Gainera, beste urte batzuetako Kalebarrengo jaiak gogoratu nahian, erakusketatxo bat antolatuko dugu argazki zaharrekin. Bideo bat ikusteko aukera ere egongo da. San Pedro jaietako argazki … Continue Reading →


ESF-ak 'Diseinatu maskara bat' lehiaketa jarri du abian - Euskal Saskibaloi Federazioa\nAlbisteak / Nabariak / ESF-ak ‘Diseinatu maskara bat’ lehiaketa jarri du abian\nESF-ak ‘Diseinatu maskara bat’ lehiaketa jarri du abian\nNorbanakoaren erantzukina funtsezkoa da COVID-19ren zabaltzearen aurka borrokatzeko, baina baita euskal saskibaloiaren familia handiaren, kluben eta taldeen konpromiso kolektiboa ere. Lehiaketak hasi berriak dira eta Euskal Saskibaloi Federazioak eskerran eman nahi dizkiegu guztiei egiten ari diren esfortzua. Horregatik, jarri dugu martxan maskarak diseinatzeko lehiaketa.\nOsasun segurtasunaren protokoloak betetzea, bereziki maskararen erabiltzea, da Euskal Saskibaloi Federazioaren lan handienetako bat, lehiaketera seguru itzultzea. Eta, hain zuzen ere, Euskal Saskibaloi Federazioak proposatu du ‘#Jartzenbaduzudenokirabazikodugu Maskarak Diseinatzeko’ lehiaketa, maskara erabiltzeko konzienziatzeko modu bat.\nEuskal klubei, entrenatzaileei, jokalariei, zuzendariei…zuzendutakoa, zuen maskara-diseinuak bidaltzera animatzen zaituztegu, pertsona edo erakunde bakoitzeko mugarik gabe. Horretarako, zuen diseinuarekin modu digitalean osatu beharko duzuen txantiloia emango dizuegu. A dicho diseño le tiene que acompañar un eslogan, una idea que debe de llevar implícita la mascarilla fomentando el autocuidado y el cuidado de los demás a través del uso de la mascarilla.\nGaur hasi da diseinuak bidaltzeko epea, Urriaren 8ra arte. Klub/pertsona bakoitzak bere diseinua eta slogan bidal ditzake prensabasketbasko@gmail.com e-mailera. Epaimahaiak botazio bat egingo du eta lehiaketaren irabazleak hurrengo sariak jasoko ditu: 200 euro, ESF-ren 12 maskarak eta Euskal Selekzioaren kamiseta bat.\nLehiaketaren helburua: Saskibaloiaren munduarekin lotutako maskarentzako diseinua egitea. Gainera, erabilera sustatzen duen eslogan edo ideia bat izan beharko du.\nLehiaketa zuzenduta dago euskal klubei eta beraien jokalariei, entrenatzaileei, zuzendariei\nKlub/pertson bakoitzak nahi dituen lan guztiak aurkeztu ahalko ditu, diseinu bakoitzaren deskripzioa laburrarekin.\nDiseinuak bidaliko dira prensabasketbasko@gmail.com posta elektronikora. Formatu digitalean bidali beharko dira eta baliozkoak izango dira bai koloretan bai zuri-beltzean\nLanak aurkezteko epea: Urriaren 15etik Azaroaren 8ra. Epe horretatik kanpo bidalitako lanak ez dira onartuko\nSari bakarra izango da. Klub/pertsona irabazleak hurrengo sariak jasoko ditu:\nESF-aren 12 muxukoak\nEuskal Selekzioaren kamiseta personalizatu bat.\nEpaimahaia: ESF-ren Zuzendaritza Batzordea eta ESF-ren Komunikazioa taldea.\nIrabazlea eta bere lana argitaratukoo dira ESF-ren webgunean eta Sare Sozialetan.\nInformazioa gehiago, e-mail bat bidali prensabasketbasko@gmail.com\n15 urria, 2020|Euskadiko Federazioa, Nabariak|\nLIGA NAZIONALAK: 7 gizonezkoen talde 2-0eko balantzera iritsi dira\nArtxiboak Hautatu hilabetea 2020(e)ko urria (28) 2020(e)ko iraila (29) 2020(e)ko abuztua (10) 2020(e)ko uztaila (20) 2020(e)ko ekaina (27) 2020(e)ko maiatza (22) 2020(e)ko apirila (22) 2020(e)ko martxoa (24) 2020(e)ko otsaila (32) 2020(e)ko urtarrila (40) 2019(e)ko abendua (24) 2019(e)ko azaroa (27) 2019(e)ko urria (32) 2019(e)ko iraila (28)\n🏀 NOTA INFORMATIVA ✅Competiciones de la Federación Vasca de Baloncesto durante el Estado de Alarma pic.twitter.com/eHcxQqd0ed


Api\t24\t2020\nCovid-19k eragindako osasun-krisiak giza heriotzak eragiten ditu mundu osoan. Pandemia horren ondorioak arintzeko egin behar ditugun ahaleginek gure bizitzako eremu guztiei eragiten diete, baina, zalantzarik gabe, guztion inplikazioak krisi hori gainditzen lagunduko du. Une latz hauetan, bidezkoa da beren bizitza arriskuan jartzen duten profesionalen lana aitortzea, borrokaren lehen lerroan; osasun- eta osasun-arlokoak, suhiltzaileen kidegoak, estatuko segurtasun-indar eta -gorputzak, gidariak, garraiolariak, supermerkatuetako enplegatuak, eta eguneroko lanarekin biztanle gehienak beren etxeetan bizitzen jarrai dezaten laguntzen duten guztiak.\nEz ditugu ahaztu behar eskoltak, segurtasun-zaintzaileak eta zerbitzuetako laguntzaileak. Bere eguneroko lana, askotan, arrisku praktika bat da, bere zerbitzuen erabiltzaileekin harreman estua duelako ospitaleetan, garraiobideetan, sarrera kontroletan eta abarretan. Deltan, duela ia bi hilabetetik hona, informazio-, antolamendu- eta NBEak ezartzen ari gara gure zerbitzu guztietan, gure langileen osasuna babesteko, eta eskerrak eman nahi dizkiegu guztiei neurri horiek aplikatzean izan duten inplikazio handiagatik eta eguneroko lanean izan duten profesionaltasunagatik eta dedikazioagatik.\nGure langileen segurtasuna hobetzeko neurri berriak planteatzen jarraitzen dugu, eta orain Delta Seguridad S.A. eta Delta Control y Servicios S.L. rentzako Kontingentzia Planetan erregistratu gara, hurrenez hurren, aurrea hartzeko neurriak eta Covid-19 sintometan jarduteko arauak.\nPandemia hori pasatu egingo da, eta gure bizitzako normaltasuna berreskuratzeko aukera izango dugu. Borroka gaitezen denok haien eraginak arintzeko, babestu zure osasuna!\nPrevious PostPrevious Segurtasun Pribatuari buruzko Euskadiko IV Kongresua\nSegurtasun Pribatuari buruzko Euskadiko IV Kongresua\nErantzukizun Soziala kudeatzeko sistema, SGE 21 arauarekin bat\nISO 27001 araua


Udako amets bateko paisaia Bilarren Sep 25, 2018\nEgin dantza nire gorputzaren sakoneran sartu aurretik Ago 1, 2018\n5.000 urteko emozio bar Jul 4, 2018\nMAHASTIKO MERTXIKEN metafora boteretsua Jun 12, 2018\nNew Yorkeko oihanean margotutako gereziondoa Abr 18, 2018\nZuk jasotzen nauzu ekaitzaren gainean ibiltzeko Mar 15, 2018\nGuardia, hiri murgildua Feb 5, 2018\nGuardia goian zegoen, Antso Indartsuak eraikiarazi zuen harresiaren barruan. Aitak esaten zidan XX. mende zaharreko 60ko urteetako udazken hartan bere Renault Dauphineren bolantea askatu gabe.\nGuardia ikusi nuen lehendabiziko aldia izan zen.\nBilboko POETA New Yorkeko Brooklyn zubian.\nJosé Fernández de la Sota *\nGuardiara iritsi, autotik jaitsi eta aitak, lepoan bufanda bat kiribildu eta gero, 60ko urteetako haur batentzat hain harrigarria zen hiribildu hartako ateak kontatzen jarraitu zuen –Mercadal, Harategiak, Paganos, San Joan eta Santa Engrazia–. Sinestezina zen horren guztiaren azpian gehiago egotea.\nAmets batean gordetzen zaitut, Labraza Ene 31, 2018\nNatura Ikasgela Moredan Ene 17, 2018\nEuskal Makila, Ardo ona bezalakoa Ene 14, 2018


Publizitate digitala - - Alea.eus\nArrate Sanchez 2019-02-13 13:11\n"Orain arte iragarkietatik libre zeuden esparruak murriztu egingo dira"\nZenbat aldiz entzun dugu jadanik publizitatearen inguruan dena ikusi dugula? Ziur noizbait esan duzula iragarkiei jaramon ez egiteko ahalmena garatu duzula. Neurri batean horrela da, eta enpresek eta markek badakite. Horregatik, publizitaterako edukia sortzeko modu berri eta iraultzaileak garatzen dira egunero. Irudi deigarriak, mezu ausartak, argazki salatzaileak… bezero potentzialen arreta deitzeko bideak izan daitezke. Arreta gehiago deitzen duten berrikuntza teknologikoak erabili nahi dituzte. Bideo eta argazkietatik at joateko joera hartu dute markek.\nGure eguneroko bizitzan integratzen diren albisteak eta publizitate formatuak agertzen ari dira. Azkenengo joera errealitate areagotua da, hau da, begi bistan daukagun errealitateari aspektu teknologikoren bat gehitzea, erabiltzailearen esperientzia maximizatzeko. Gure sakelako telefonoak eskaintzen dituen funtzionalitate ezberdinek posible egiten dituzte honelako ekintzak, eta marketin agentziek aukera hauetan jarri dute fokoa. Gainera, teknologia hauek erabiltzailearen parte-hartzea sustatzen dute, eta are gehiago, euren esperientziak partekatzeko eta hauen inguruko iritziak emateko aukera eman dezakete.\nGero eta gehiago ikusiko dugun beste iragarki formatu bat kaleetan agertzen direnak izango dira. Iragarkiak, orain arte ikusi izan ditugun autobus geltokietatik aterako dira, beste kokaleku berri eta deigarriago batera joateko. Esaterako, badira zeruan publizitatea ipintzeko teknologiak garatzen dauden enpresak. Prest egon behar dugu edonon iragarkiren bat aurkitzeko.\nHortaz, publizitatea egiteko modu berrietara egokitu beharko dugu. Teknologia berriek marketin digitalaren inguruko ekintza posibleak biderkatzea ahalbidetzen dute. Telebistako iragarki tradizionalak ahaztu behar al ditugu? Beharbada ez, bertan jarraituko dute, baina, beste esparru askotan gertatzen den bezala, teknologia berriak hain bereganatuta daukagun albisteen mundura helduko dira, orain arte ezagutzen ditugun esperientziei buelta emanez.\nKontsumitzailearentzat hobea edo okerragoa izango den ikusteko dago. Orain arte iragarkietatik libre zeuden esparruak murriztu egingo dira, gehiegizko espazio bat sortzeko arriskuarekin, baina hala ere, iragarkiek transmitituko diguten esperientzia biziagoa eta pertsonalizatuagoa izango da.\nModu honetan, orain arte oharkabean pasatzen ziren mezuei amaiera eman nahi diote. Bata ala bestea, mundu digitaleko eta bereziki publizitatearen arloko adituek aurreikusi duten joera bat izango da.


Junior Euskal Liga 2019/10/16\nAntzeko egoera Junior Mailako Euskal Ligan, laugarren jardunaldiaren ostean. Fundación 5+11 eta Alter Consulting ISB geratzen dira sailkapeneko agintean, biak 4-0eko balantzearekin. Nesken mailan, beste aste gehiago, historia errepikatzen da: Asador 10 Gibajas eta Electro Alavesa Araski Ointxe arabarrak mantentzen dira lidergoan.\nJardunaldiko partida handia Ibaiondon jokatu zen: Fundación 5+11 eta Fundación Bilbao Basket-en liderren arteko lehia. Eta garaipena Gasteizen geratu zen. Berdintasun handia 15.minutura arte (31-30) eta gero, etxekoen 12-4koa ihes egiteko (43-34). Bigarren zatian, defentsak protagonismoa hartu zuten eta Miguel Angel Hoyorenek epaia eman zioten azken laurdenaren hasieran (76-58).\nFundación 5+11k 4-0eko balantzea du, Alter Consulting ISB bezala. Azpeitiarrak zikloi bat izan ziren Bilbon: 39-103ko emaitza azken postuan dagoen La Salle-ren aurka, Ansorregui-Azpillaga bikotearen 62 punturekin.\nMondragon Unibertsitateak denboraldiko lehen garaipena lortu zuen Toju Fundacion 5+11 (98-73). Moreek oso zuzen hasi zuten erasoan (30-18) eta ez zituzten arazorik izan amaierara arte.\nEta Gaskan, bigarren garaipen jarraian Easo Adarrarentzat (65-60). Take Burruntzi Erretegiaren aurkako derbian, donostiarrek norgehiagoka apurtu zuten hirugarren laurdenaren amaieran (52-43), 10eko partzialarekin.\nBigarren jardunaldia hiru egun zehar jokatu zen. Ostegunean, Loiola Indautxuk garaipena hartu zuen Durangoko Azokaren Plazatik (53-60). Bilbotarrek epaia eman zioren 0-13ko partzialari esker, hirugarren laurdenaren amaiera eta laugarrenaren hasieraren artean.\nOstiralean, laugarren garaipen jarraian eskuratu du Asador 10 Gibajasek: 65-53 Easo Ibaeta Basket-en aurka. Liderraren hasiera ona (16-8), berdintasun handiko hogei minutu eta donostiarrek partidari buelta emanez (39-40). Eta beste gasteiztarren bultzada partida erabakitzeko (57-45).\nEta larunbatean, beste bi partiduak. Lehen zati handiari esker (17-32), Electro Alavesa Araski Ointxek irabazi egin zuen Maloste, lidergoan mantentzeko (41-60).\nEta Azkoitian, azken postuan zeuden taldeen arteko lehia eta denboraldiko lehen garaipena Fundibide ISB-rentzat (61-48). La Salle aurretik joan zen aldagaletera (24-25), baina etxekoek argi eta garbi menderatu zuten bigarren zatian.


Eric Bibb musikariak irekiko du bihar Getxo Blues-a - Deia\nEric Bibb musikariak irekiko du bihar Getxo Blues-a\nBilbo - Getxoko 31. Nazioarteko Blues Jaialdia ospatuko da bihartik larunbatera, eta Eric Bibb, Paul Lamb & The King Snakes eta Trudy Lynn izango dira saioen protagonistak. Kontzertuak Muxikebarri zentroko Arrigunaga aretoan izango dira, bihar 20:00etan eta gainerako egunetan berriz, 21:00etan.\nGetxoko Kultur Etxeak atzo azaldu zuenez, Eric Bibb (New York, 1951) egungo blues akustikoaren gitarrista nabarmenetakoarekin hasiko da jaialdia bihar. Gospel eta country estiloak Karibeko inspirazioarekin eta soinua afrikarrekin uztar-tzen ditu. Estudioko 20 lan baino gehiagorekin, bi aldiz izendatu dute Grammy sarietarako, Shakin a Tailfeather eta Migration Blues diskoengatik.\nOstiralean, Paul Lamb (Blyth, Ingalaterra, 1955) izango da Getxon, The King Snakes "Britania Handiko blues talderik onenarekin". Paul Lamp harmonika jotzaile, abeslari eta konpositore nekaezina buru duela. Azkenik, larunbatean, Trudy Lynn (Houston, 1947) kantari beteranoak amaituko du kontzertu nagusien egitaraua. - E. P.


Ternuako TRISUL gizonentzako kamiseta polarra alpinismo, mendi ibilera, trekking eta izotz-eskaladan aritzeko aproposa da. Alberto Iurrategi bezalako mundo mailako alpinistek erabiltzen dute. Polartec Power StretchPro ehunez eginda, lehortze azkarreko janzki honek erabateko arintasuna eta transpiragarritasuna eskeintzen du, larruazaletik hezetasuna kenduz eta gorputza temperatura egokian mantenduz temperatura erregulatzeko funtzioari esker. TRISUL kamiseta gorputzari egokitzen da ebakera estuari esker eta kremaileradun lepoa, jostura lauak, kremaileradun patrika bularrean eta logotipo dirdiratsuak ditu.\nEbakera estuko jertsea, Polartec Power Stretch Pro ehunaz fabrikatua. Kremaileradun lepoaldea eta jostura lauak. Bularraldean kremaileradun patrika lekedatua dauka. Logotipo distiratsuz hornitua.


Kathrine Switzerri eskutitz irekia. Lohitzune Txarolaren iritzi artikulua | EA - Eusko Alkartasuna\nHasiera » Albisteak » Kathrine Switzerri eskutitz irekia. Lohitzune Txarolaren iritzi artikulua\nKathrine Switzerri eskutitz irekia. Lohitzune Txarolaren iritzi artikulua\nArgitaratua honek egina: Prentsa Bulegoa data Aza 19, 2018 honetan: Albisteak, Berriak, Iritziak\nEgun hauetan Euskal Herrian zaude, duela 50 urte Bostoneko maratoian dortsal batekin helmugara heldu zen lehen emakume bezala bizitutako esperientzia ezagutarazten. Behobia-San Sebastian lasterketak gonbidatuta etorri zara, eta lasterketa hasieran omendu zaituzte. Lasterketak 2025rako parte hartzaileen %50a emakumezkoa izatea lortu nahi du, eta bultzatzen ari den kanpaina txalogarri honen barruan omendu zaitu zu, Kathrine Switzer.\nHainbat elkarrizketetan entzun zaitut, eta entzun dut Bostonen duela 50 urte bizitu zenuen esperientzia; nola saiatu ziren zu lasterketatik ateratzen emakume zarelako, nola entzun zenituen irainak eta oihuak espaloietatik (eta baita txaloak ere), eta nola erabaki zenuen kosta ahala kosta emakumeek maratoian parte hartzeko eskubidearen alde egitea eta lasterketa amaitzea. Zure indarrari esker, gaur egun oso normala da emakumeek lasterketetan parte hartzea.\nElkarrizketak entzuten dizkizudanean hunkituta aditzen zaitut. Korrika egin nahi zenuten eta uzten ez zizueten emakumeetan pentsatzean, eta sufritu zenuten hartan pentsatzean, eta hala ere zuen eskubideen alde borrokatzea eta aurrera egitea erabaki zenuten momentu horietan pentsatzean, hunkitu egiten naiz.\nBaina egia esaten badizut, hunkidurak badauka haserretik ere. Haserretzen naiz gure gizarteak zu bezalako emakume asko dituelako, eta emakume horiek ere beraien herriko kaleetatik atera nahi dutelako festan kasu honetan, eta hain ezaguna egin den Bostoneko lasterketa horretan zuri gertatzen zitzaizun bezala emakume horiek iraintzen eta erasotzen dituztelako, eta esaten dietelako emakume izate hutsagatik ezin dutela beraien herrietako jaietan parte hartu. Ez ezazu pentsa Kathrine hau ezagutzen ez duzun herri batean gertatzen denik. Gertaera hauek, gaur egun oraindik, omenaldia egin zizuten herrian, Behobia-San Sebastian lasterketak irteera toki duen Irun herrian, eta bere ondoan dagoen Hondarribiako herriko alardeetan gertatzen baita.\nBai Irunen eta bai Hondarribian hainbat emakumek urtero erabakitzen dute alardearen ibilbide guztia egitea, noizbait emakumeak alardean ateratzea normala izan dadin. Berdintasuna normala izan dadin, beste era batera esanda.\nNire errespetu handiena zuri, eta zu bezala emakumeen parte hartze askearen alde borrokatzen duten munduko emakume guztiei.\nEusko Alkartasunako Giza Eskubideetako idazkaria


Kutxa Kultur Gelak 2019/2020 - Kutxa Fundazioa\nKutxa Kultur Gelak 2019/2020\nNoiz sortua: 26 Abuztua 2019\nHasi nahi duzu artea, gastronomia, literatura, argazkigintza ikasten edo sakondu nahi duzu dagoeneko dakizun horretan? Agian nahiago duzu teknologia berrietara hurbildu, gaikako hitzaldietara edo egile-ikastaroetara joan, edo besterik gabe dantza egin eta ohitura osasungarriak landu.\nKutxak zure eskura jartzen du Kutxa Kultur Gelak edizio berria, 2019ko urrian hasi eta 2020ko uda arte luzatuko den aisialdi eta kulturako programazio zabal eta askotarikoa.\nEgitarauaren barne daude:\nudazkeneko eta urteko jarduerak (jarduera teknikoak eta artistikoak, hitzaldiak, gastronomia, ohitura osasuntsuak, hizkuntzak, teknologia berriak, bisita gidatuak) eta udaberriko jarduerak (jarduera teknikoak eta artistikoak, hitzaldiak, gastronomia, ohitura osasuntsuak, teknologia berriak, bisita gidatuak), helduentzat.\nGabonetako eta Aste Santuko jarduerak, haur eta gazteentzat.\nKutxa Kultur Gelak programaren edizio berri honen hasierako ekitaldia irailaren 13an, 19:30ean, izango da Kutxa Kultur Kluban, Tabakalerako 1. solairuan (sartzea dohainik aforoa bete arte). Ekitaldia literatura-solasaldi bat izango da Manuel Vilas, Fernando Marías eta Raquel Lanseros idazleekin.\n<< Deskargatu HEMEN Kutxa Kultur Gelak 2019/20ko liburuxka\n<< Udazkeneko eta urteko jarduetarako izena emateko epea: irailaren 11tik 25era\n<< Informazioa eta izenemateak: kutxakultur.eus/eu/aulas